text:
Willemstad,– Awe den oranan di mainta piskadónan di Lagun a diskubrí pèchi portugues.
Un atvertensha ta bai na tur hende ku ta hasi uso di laman nan na bandabou pa porfabor tene kuenta ku e dianan aki, piskadónan di Lagun a diskubrí un grupo di pèchi portugues ta move den awanan den bisindario.
Den oranan di mainta algun piskadó tabata tira liña, pero dado momentu e mester a posponé su trabounan riba awa komo ku el a wak un kantidat di pèchi portugues den awa. Segun un persona ku a bishitá e playa, mester informá tur hende debí nos ta den periodo di vakashon, pues e laman nan ta drùk. Segun informashon, ta probabel ku e pèchinan di portugues ta moviendo den direkshon ost, pues e dianan aki mester wak bon na playanan manera Santa Cruz, Porto Marie i Cas Abou. Tambe personanan ku ta keda den kasnan na kosta, mester wak bon promé ku nan bula den awa for di baranka.
Pèchi portugues ta konosí di pasa den nos awanan teritorial ora bientu bòltu, pero mirando ku den wikènt tras di lomba awaseru a kai esaki tambe por tin efekto riba moveshon di e bestianan aki. Un pèchi portugues tin forma di un saku blou/ros kaminda su lomba por sali 15 cm riba awa. Pèchi portuguesnan sa move den skolnan grandi i su tenglanan por tin un lagura te ku 30 meter. Pues unabes bo wak un riba laman, preferibel informá personanan den serkania i evitá di drenta awa.


c: text/html

text:
Encabesa pa e Departamentonan di Housekeeping y Engineering, Dia di Tera a wordo conmemora na La Cabana Beach Resort & Casino cu un limpiesa durante e oranan di mainta.
Cuminsando pa 8’or di mainta riba diamars, miembronan di Housekeeping y Engineering a bishita Eagle Beach pa haci limpi e areanan di hardin y banda di lama. Na momento cu nan a yega bek di nan mision pa haci e area limpi, nan a encontra un banner colga for di e terras di e di tres piso, unda tabata skirbi “Happy Sweet 16 Kara”, cual a inspira e housekeeper pa grita Kara su nomber, pa asina e hoben sali riba e terras, unda nan a canta y bati mas p’e, cantando e cantica di Happy Birthday.
Aki por mira e housekeepers y miembronan di ingenieria durante nan mision riba diamars mainta.

robotstxt: allowed

filter: keep


text:
KRALENDIJK – Awe djabièrnè mainta ‘Nos Ke Boneiru Bèk’ (NKBB), pa konmemorá 10 aña despues di 10-10-10, a hasi un ‘pre-launch’ di e un buki: outo determinashon di Bonaire rechasá. Eventonan históriko di e desmantelashon di Antia Hulandes, 10 aña di aneksashon ilegal Hulandes- 2010 pa 2020.
E enkuentro ku prensa a tuma lugá awe mainta, kaminda James Finies a papia i a presentá e konsepto di buki. “10 aña a pasa i nos a sigui lucha pa e pueblo di Boneiru. Nos a yega na e idea pa traha un buki di loke a sosodé e último 10 aña”, James Finies a bisa. Entre otro por a tuma nota di potrèt i nòmber di Boi Antoin, Evert Piar, Ramonsito Booi, algun nòmber di esnan ku a kontribuí na e situashon ku nos ta den aktualmente, Finies a bisa.
“A publiká e nòmbernan i informashon pa esaki no bai pèrdí. Hopi kos a sosodé skondí, i nos ta bai trese nan dilanti pa medio di e buki ku ta sali na yanüari 2021. E buki lo ta na idioma ingles i papiamentu.
Tin poko skirbi di pasado di Boneiru i loke tin skirbi, no ta kuadra ku realidat. E buki aki ta bai di loke nos a eksperensia, esta nos di ‘Nos Ke Boneiru bèk. Ta sigui lucha pa un dia nos tin nos derechonan bek”, James Finies a bisa.
A presentá un grabashon pa medio di pantaya, kaminda por a tuma nota loke a sosodé i kantidat di nòmber i potrèt di esnan ku a kontribuí pa e kambio na 10.10.10. James Finies a trese dilanti informashon relatá na e buki su kontenido. “Awor despues di dies aña, 10-10 2020, nos ta tristu i ta lamentá di e situashon aktual. Kòrsou i Sint Maarten a start e mes un proseso, e ruta pa bai Nashonnan Uni. Nos tur tin mes derecho. Pa nos logr’é, nos tin ku uni ku Nashonnan Uni. No pèrdè speransa. Nos ta bai logra nos meta”, James Finies a tèrminá bisando.


text:
~ Muhe, sea progresivo, independiente, respetoso, saludable y safe…
Ainda ta bati, abusa y ignora keho di muhenan rond mundo. Muhenan grandi y mucha muhenan chikito! Y ainda no tin ni programanan di prevencion, ni di discushon, ni di castigo y tratamento cu ta iguala e danjo causa na e muhe y e mucha den hopi pais!
Tin hopi felicitacion y palabra bunita tur caminda den media. ‘Pabien hende muhe! Awe ta bo dia!’ Ki poco tur e palabranan bunita aki ta cubri e realidad di majoria hende muhe rond di mundo.
E hende muhe ainda ta e simbolo cu ta dorna un auto cu e homber kier cumpra.
Ainda e muhe ta carga majoria responsabilidad ora e tata dicidi di bandona e cas di famia.
Ainda e hende muhe ta esun cu ta traha mas di 10 ora tur dia pa por cria su famia den trabounan di limpiesa y den negoshinan. Ainda e ta esun cu no por scoge pa traha menos ora pasobra cu placa no ta jega y no tin ley cu ta proteg’e.
Ainda e muhe ta esun cu nan ta wak como culpable ora e yiunan bay den mal caminda. Ke hubo di e tata cu ta cana rond como si fuera e no tin parti den e mucha cu e la juda pone na mundo?
Muhe ta manda mundo? No, muhe ta carga mundo. Mundo por juda e hende muhe ora ta dun’e su balor berdadero. Asina e por bira un muhe progresivo, independiente, respetoso, saludable y safe. Y por scoge e mundo ideal pa esunnan cu ta sigui’é.
‘Si, Bo Por’. Un articulo scirbi for di curason di un hende homber pa e ser muhe. Scirbi pa Robert Coffie, motivational trainer na Corsow. Mi a conoce Robert den tempo di Air Aruba, como station manager di Air Aruba na Corsow. Tur hende cu conoce Robert lo ta di acuerdo cu e ta un persona cu ta inspira y toca hende su curason pa su personalidad y sinceridad.
Scirbi pa Robert Coffie, motivational trainer na Corsow. Mi a conoce Robert den tempo di Air Aruba, como station manager di Air Aruba na Corsow. Tur hende cu conoce Robert lo ta di acuerdo cu e ta un persona cu ta inspira y toca hende su curason pa su personalidad y sinceridad. Un gran hende! Danki, Robert pa bo contribucion balioso!
Si, Bo Por!!! Yes, You Can!!!
Ta tuma tempu pa edifiká i/òf logra kosnan bon.
Pero mantené bo fe i bo vishon enfoká i keda konsistente. Si bo tin e kosnan ei, mesora e proseso di kreashon ta kuminsa.
Ku kada pensamentu, kreensia, palabra i akshon bo ta moviendo den e direkshon ku bo ke bai.
Sinti kon lo bo lo sinti . Antisipá i mira kon e situashon ku bo ke krea lo ta. Uza bo imaginashon i hinka bo mes totalmente den e eksperiensia ei.
Ku fe,i bo vishon i ta konsistente, tur kos ta posibel, hasta den situashonnan i tempu ekonómiko difísil tin oportunidatnan.
Sea ku bo ke mehorá bo salú. Kibra ku un adikshon, òf kibra ku un patronchi negativo di bo komportashon, of krea mihó relashon, BO POR HASI’E’. YES YOU CAN!!
Keda positivo i asosiá bo mes ku hendenan ku ta apoyábo inkondishonalmente. Uza bo energia bon i no kompartí bo soñonan òf bo deseonan mas íntimo ku hendenan negativo ku no ta apoyá bo bèrdat.
Sa ku tin un siklo i fluho natural pa tur kos den bida i den universo.
E flor lo sali bunita ora e ta kla pa sali.
Un yu lo kana na e momento korekto.
Amor lo yega na e momento perfekto.
I Dios lo yega i yuda na e momentu ku mas bo mester di dje.
Sa tambe, ku igualmente ku e bon ku abo ta buska, e bon ei tambe ta buskando abo.
Mantené bo mes habrí pa risibí e loke bo ke, keda positivo i e milager lo yega.
Na caminda pa Maart 8, Dia Internacional di Hende Muhe: Nos tur tin un sonjo, pa tin un bida felis. Circumstancianan di bida por evita esaki. Y toch nos tur tin derecho di sigi sonja… e ta e unico forma cu un dia nos por jega mas cerca di nos sion:’Un mundo cu mesun derecho pa tur’…
Na caminda pa Maart 8, Dia Internacional di Hende Muhe:
Nos tur tin un sonjo, pa tin un bida felis. Circumstancianan di bida por evita esaki. Y toch nos tur tin derecho di sigi sonja… e ta e unico forma cu un dia nos por jega mas cerca di nos vision:’Un mundo cu mesun derecho pa tur’…
Den un comunidad ideal:
1 E famia ta central.
2 Tin oranan di trabou flexible y posibilidad di traha part time y traha for di cas.
3 Tin bon condicionnan di trabou secundario.
4 Tin training di personal riba contenido di trabou.
5 Tin training di personal riba desaroyo personal y calidad di bida (stress/wellness).
6 Tin judansa social cu ta tene cuenta cu e realidad di e trahado y ta traha na prevencion, na lugar di traha curativo. Esaki ta nifica cu ta warda pa problema escala prome cu duna judansa. E ora ta laat y ja danjonan ireparabel por a tuma lugar cu tin ora no por cura mas, cu tur bon intencion di mundo.
7 Tin un bon structura di coperacion bou habitantenan y judansa di instancianan social y educativo den bario cu ta sali for di e necesidadnan di e habitantenan mes.
8 Ta stimula hendenan muhe pa copera cu otro y si ta necesario traha den forma di coperativa.
9 Ta duna informacion y educacion na majornan con pa lanta nan jiunan segun e declaracion internacional di derechonan humano y derechonan di mucha.
10 Ta stimula un mente critico y asertivo cerca e hende muhe cu hopi biaha ta cabes di famia. Asina e por educa su jiunan di chikito pa sa nan derecho y ta evita manipulacion di instancianan y personanan individual.
11 Poniendo e hende muhe central den desaroyo di un pais ta e unico forma pa un dia jega mas cerca di e ideal pa bira ehempel pa mundo.
12 Ta honra no solamente e hende muhe cua bira exitoso dor di un carera briyante, pero tambe e hende muhe cu a lanta su hopi yiunan su so fregando vloernan di otro hende, lorando man cu bolo y snacks y bibando di un suma minimo di asistencia social. Tambe e grupo grandi di hende muhe cu ta juda otro den silencio, ta resa y pidi pa otro den silencio. Hende muhe ta e curason cu ta laga nos sociedad briya y vibra.


text:
Palm Beach:
Diadomingo den careda di 1’or y mey di marduga, presencia di polis a wordo pidi cu urgencia despues cu a topa cu un homber na sanger drumi riba vloer entre Hooters y Benihana Restaurant. E homber tabata mustra basta confundi. Na prome instante a pensa cu lo por ta trata di un caso di maltrato of cu e homber a cay. Segun e homber “nan” lo a dal e.
Na yegada polis a nota cu e homber tabata basta bou influencia y lo a cay, e herida no tabata nada particular, cu e lo mester a haya atencion medico. Pa su propio siguridad y di otro, polisnan a opta pa pidi un transportwagen pa asina transport’e pa warda di polis caminda e lo por pasa algun ora te ora e recupera.
Transportwagen di polis a transport’e pa warda di Shaba.


text:
E programa paki ta bon pa tur ku ke baha entre 5 te ku 20 KG.
E programa aki ta kontene 3 produkto/servisio:
Bo ta baha peso, komiendo dushi, variá, sin keda ku hamber, sin sufri.
- BMS detox tea
- BMS meal plan
- Support di BMS team
BMS Detox Tea
BMS Detox tea, ta un te 100% natural, i organiko. E ta un meskla i balanse adekua di Tulsi, spearmint, Basil, Rosehips, lemon myrtle, linden blossoms, green tea, i ginger root.
E ta bini ku su BMS meal plan i Support di BMS team. Su funshonnan ta entre otro:
-
- 1. Hisa bo metabolismo i dunabo energia
- 2. Baha strès, i baha hormonanan ku ta strobabo di baha peso.
- 3. Detoxifika bo kurpa i promove perdida di peso.
- 4. Baha cravings i gana di kome sin hamber.
- 5. E no ta mandabo baño. Pero si bo sa tin problema pa bai af, e ta yuda ku esei.
- Bo ta risibi 28 pakete di te, kual bo ta huza 1 paki, 2 bia pa dia.
E ta optenibel solamente den pakete huntu ku 1 di su vershonnan di BMS meal plan i support di BMS team pa 1 luna.
BMS meal plan
E ta pa hendenan ku ke baha di peso komiendo, NO sufriendo!.
Bo meal plan ku bo ta risibi ta un meal plan ku ta kuadra ku bo peso, edat, estatura i sekso i e strategia di nos kompania Biba mas salú (BMS).
Esei ta pa garantisa ku bo lo baha di peso na e manera mas adekua pa bo.
- Tur meal plan lo tin 7 diferente menu di breakfast, lunch, dinner i snacks. Pa bo huza 1 siman. I ripiti pa 1 luna.
- Tur meal plan lo tin kumindanan dushi i variá.
- Ora bo risibi bo Meal plan. Bo por pidi remplaso pa tur loke bo no ta kome. Uniko produktonan obligatorio ta Pan, Aros i Batata.
- Nos ta adapta bo BMS detox tea huntu ku bo BMS meal plan pa bo ta bahando 1.2kg pa 2.2kg tur siman.
- Tin 6 meal plan den e proyekto aki. (6 nivel). Bo ta kumpra 1 tur luna. Ora bo yega na bo peso ku bo ke yega, bo ta stop.]
Reglanan.
- Nos ta duna adaptashon/kambio riba tur kuminda, menos pan, aros, batata. Eseinan ta produktonan obligatorio pa bo plan bai bon.
- Nos ta komunika solamente via e-mail. bibamassalu@gmail.com
- Por dura entre 0 pa 48 ora prome nos yega na bo mensahe.
Lokenan bo mester tin.
- Un mashin pa pisa kuminda
- Un mashin pa bo mes pisa ariba.
Kosto (Preis).
-
- Korsou:
- FL.65 pa Nivel 1 ku BMS detox tea.
- Por paga via banko, paypal of personal.
- Nos tin den stock awor aki. Si bo hasi bo pago bo ta risibi tur kos mesora.
- FL.65 pa Nivel 1 ku BMS detox tea.
- Korsou:
-
- Hulanda:
- 40 Euro pa Nivel 1 ku BMS detox tea
- Por paga via banko of paypal.
- Lo bo sali risibi un meal plan temporal pa kuminsa baha peso mesora! I denter 10 dia lo bo risibi bo Meal plan kompletu huntu ku bo BMS detox tea!
- Hulanda:
-
- Bonaire:
- $43,50 pa Nivel 1 ku BMS detox tea
- Por paga via banko of paypal.
- Lo bo sali risibi un meal plan temporal pa kuminsa baha peso mesora! I denter 10 dia lo bo risibi bo Meal plan kompletu huntu ku bo BMS detox tea via Dividivi!
- Aruba, Sint Maarten:
- $43,50 pa Nivel 1 ku BMS detox tea
- Por paga via banko of paypal.
- Lo bo sali risibi un meal plan temporal pa kuminsa baha peso mesora! I denter 21 dia lo bo risibi bo Meal plan kompletu huntu ku bo BMS detox tea via post.
- Bonaire:
Despues ku bo Manda bo aplikashon Nos lo manda Adres, Orario i nos kuentanan di banko pabo mes skohe kon bo ke/por paga.
Asinaki bo ta hasi bo aplikashon:
- Klik e link aki bou, i yena e formulario.
- Despues di 2 minut, chek bo e-mail pa sobra instrukshon.
- Si bo no risibie, pofrabor wak den junk/spam.
- Si bo tin kualke pregunta bo por manda un email pa nos na: bibamassalu@gmail.com


text:
Resumen semanal di Covid-19 na Aruba:
ORANJESTAD (AAN): Siman epidemiologico di 31 juli pa 06 augustus 2022 ta indica cu 201 persona a recupera y un total di 189 caso nobo di COVID-19 a keda registra.
Ningun persona a fayece y cantidad di casonan activo di COVID-19 ta 121.
Datonan ta ilustra casonan nobo di COVID-19 cu un averahe semanal di 27 caso positivo pa dia y un averahe di 'Positivity rate' semanal di 47%.
Un total di 5 persona a keda interna den hospital durante e siman cu a pasa di cual 4 riba piso general y 1 riba pediatria.


text:
Organisashon
Jan Willem van Hoogstraten ta CEO di BBT. For di 2016 e ta tambe CEO di Energie Beheer Nederland B.V.. Jan Willem a studia na Technische Universiteit Delft i ta traha añanan largu kaba den e sektor di energia, entre otro pa Shell International, Wintershall i TAQA. Den kurso di su karera, Jan Willem a bira mas i mas motivá pa kontribuí na e kousa públiko i hunga un papel aktivo den e transishon di energia. Ku BBT e kier kontribuí na un suministro di energia konfiabel, pagabel, sigur i duradero na Boneiru.
Walter Wattenbergh ta presidente di Hunta di Komisario di BBT. Walter ta supervisor tambe pa Prostar Capital pa nan terminal GTI na Sint Eustatius. Walter tin mas di 35 aña di eksperensia den maneho i supervishon di terminalnan di kombustibel.


text:
NA HONOR DI
Mary Joan Geerman
1962 - 2002
Mary Joan
a nace dia
30 di October 1962
den famia Kock-Bislick.
Su nomber completo tabata Mary Joan Cynara Kock. Na edad hopi hoben Mary Joan ta cuminsa su carera den e mundo di deporte, specificamente den e area di aerobics y aki ela haya hopi popularidad den e comunidad Arubano. Mary Joan tabata posee un passion extraordinario pa e deporte aki no solamente esaki a hibe na gana competencianan na Aruba y Corsow, pero tambe Mary Joan a desaroya un perserverancia y deseo pa sirbi otronan. Mary Joan como instructora di aerobics a haya e oportunidad pa yuda hopi hende, tanto den e area fisica como emocional. Joan tabata posee habilidad natural pa yuda y duna conseho. Na ana 1986 Mary Joan ta casa cu Mitchell Geerman y ta bira mama di dos yiu muher, Jine y Jaimy.
"Ariba un dia di mama na aña 1994,
un fase nobo ta cuminsa."
Mary Joan
cu tabatatin solamente 32 aña
na e momento ey a comparti cu su famia cu e tin cancer na pecho. Un fase nobo a cuminsa den bida di Mary Joan. Awor e perserverancia cu Mary Joan a desaroya na un edad hoben a bira e anker di su bida pa asina e por enfrenta e malesa aki. Mary Joan y su casa cu un determinacion incansabel a cuminsa busca informacion y contactonan pa cura e malesa aki. No a keda ningun piedra sin bolter den e buskeda y a hiba Mary Joan pa paisnan manera Corsow, Hulanda, Venezuela, Merca, Colombia y na final Mexico. Tur e fasenan negativo den cual Mary Joan mester a pasa aden, tambe a trece cune su partinan positivo. E malesa aki a duna Joan un bez mas e oportunidad di yuda otronan den necesidad. Joan hunto cu otro amiganan den lucha a lanta un Support Group. Banda di apoya otro pacientnan di cancer e support group a aparece den diferente programa di radio y television pa duna sosten na esnan cu tabata na inicio den nan lucha cu cancer. Joan a bira un figura importante den e Support Group di Cancer na Pecho. Despues di tempo a bira masha normal cu te hasta hendenan desconoci tabta acerca Joan pa conseho y yudanza. Joan na final di su lucha cu e malesa teribel aki ta perde mas tereno y awor mester confronta un paralysis parcial. Apesar cu Joan conoce cristo como su salvador pa varios aña caba, semper e tabata kier a carga su malesa e mes personalmente. Tijuana, Mexico ta cas di un hospital masha special di Joan cu yama "The Oasis of Hope". Akinan Joan ta bin conoce di cerca e gracia abundante di Dios den e area di medicina. Sinembargo Dios su plan tabata otro. Pa cada momento dificil, Dios a provee Joan cu compania special di sernan cu tabata stim'e incondicionalmente y cu a keda para hunto cune te na final. Asina despues di mas o menos ocho aña di lucha, dia 31 di January 2002 Joan ta fayece.
"Su personalidad briyante,
su optimismo, su entusiasmo y amor"
Su legado
ta sigi biba...
"Mary Joan tabata un inspiracion
pa nos tur!"
Su personalidad briyante, su optimismo, su entusiasmo y su amor pa biba durante tur e lucha, a move hopi pa tambe hiba un bida positivo. Mary Joan a acerca morto cu e mes un energia cu ela biba. Hopi awe ta feliz di por a conoce Mary Joan, nos bida ta mas rico awe y pesey nos ta sigi su legado. E courahe aki di Mary Joan a inspira tur cu tabata serca di dje pa sigui cu e bataya contra e malesa di cancer di pecho. Pesey awe mes ta honra tur e muhernan balente cu a y ta bataya cu e malesa aki. Mary Joan ta simbolisa e lucha constante pa sobrevivi y sigui pa dilanti. E nomber Mary Joan pa e support group ta simbolisa tur nos hende muhernan balente den nos comunidad cu tin e forsa tambe pa apoya otro pa traha ariba e prevencion y concientisacion di e malesa aki. Educa nos mes y sigui support otro. Para firme den e lucha y banda di otro.E lucha ta sigui hunto cu boso.
Help support
warriors in need
Donations are always appreciated, but there are lots of great ways to get involved.


text:
Durante e periodo di gobernacion di Gabinete Mike Eman di 2010 pa 2017 Aruba a conoce e gobierno di mas malo den su historia. Gabinete Eman a hiba un maneho financiero desastroso creando deficitnan astronomico y cu a hiba gobierno na un Aanwijzing y KB na 2014.
Hecho ta cu te ainda ningun hende por saca afo pakico Gabinete Eman mester a endeuda e pais di e forma drastico y cruel aki, ya cu na nan yegada den gobierno nan a hereda 970 miyon florin cu Gabinete Oduber a laga atras na final di 2009. Alavez no tabatin ningun necesidad pa crece nos debe nacional barbaramente ya durante e periodo ey NO tabatin pandemia ni crisis financiero mundial ni prijsnan astronomico di petroleo y gasolin!
Deficitnan 2010-2014
Deficitnan na 2010 di 188.6 mln, 2011: 325.2 mln, 2012: 443.3 mln, 2013: 332.8 mln y 2014: 405.8 mln. Den total 1.7 Biyon florin extra na nos debe nacional den apenas 5 aña.
E resultado di e maneho financiero desastroso y di e Megadebe tabata un Aanwijzing y KB implementa riba Gabinete Mike Eman dia 11 juli 2014 y cual a conduci tambe na entrada di Comision di Supervision Financiero CAFT pa Aruba na mei 2015. Siguramente esaki tabata un traicion imperdonabel di nos autonomia financiero cometi pa Mike Eman y su partido AVP.
Deficitnan 2020-2023
Deficitnan na 2020 di 1028.8 mln, 2021: 585 mln, 2022: 148.2 mln y 2023: 25 mln.
Gabinete Evelyn Wever Croes – despues di a logra un surplus di 4 miyon florin na 2019 – di dia pa anochi a ser confronta na maart 2020 cu un pandemia devastador y cu a ruina nos economia y finansas publico dramaticamente. Logicamente e pandemia a trece cune cu e deficit na 2020 a crece grandemente, sinembargo esaki a reduci drasticamente na 2021 y 2022 y lo sigui reduci na 2023 y e añanan siguiente. Hecho ta cu Aruba tabata e pais mas afecta na mundo, caminda e entradanan di gobierno a cay cu 834 miyon florin den 3 aña sigui.
Mas reto pa e gobierno actual
Tur esaki mientras cu te ainda nos ta cosechando e efectonan negativo di e guera di Rusia y Ucraina cu inflacion dramatico y prijsnan di crudo nunca visto. Y no mester lubida cu desde 2018 e gobierno actual a haya su mes ta paga pa e proyectonan PPP pa un suma di 85 miyon florin pa aña y durante 30 aña largo y tambe e 253 miyon florin na pago di interes riba nos Megadebe causa grandemente pa e locura di Mike Eman y su partido AVP.
Ta p’esey partido MEP ta condena e forma con partidonan politico di oposicion ultimamente ta crea panico innecesario den pueblo bisando cu e gobierno actual lo haya un Aanwijzing y KB. E cifranan di deficit ta papia pa nan mes caminda tur hende mes por mira e diferencia di e deficitnan crea durante Gabinete Eman sin cu tabatin un pandemia y e deficitnan crea durante Gabinete Wever Croes cu un pandemia devastador cu a afecta tur hende den e comunidad aki, incluso nos opositornan. Pues ban bolbe bek na realidad y hunto traha pa progreso di e pais aki.


text:
Author: admin
Oficina Central di Estadistica ta pidi tur cas pa coopera cu Censo2020
ORANJESTAD (AAN)- Oficina Central di Estadistica ta informa e pueblo di Aruba cu falta solamente 3 siman pa Censo2020. Censo2020 lo start dia 1 di October proximo. Manera ta conoci, un Censo ta un conteo general di poblacion y vivienda. Den otro palabra, durante e Censo nos ta conta tur persona cu, dia 1 di […]
Falta 3 siman pa Censo2020
Pa medio di e comunicado di prensa aki, Oficina Central di Estadistica kier a informa e pueblo di Aruba cu falta solamente 3 siman pa Censo2020. Censo2020 lo start dia 1 di october proximo. Manera ta conoci, un Censo ta un conteo general di poblacion y vivienda. Den otro palabra, durante e Censo nos ta […]
Censo2020 lo ta bon ekipa cu e Tabletnan cu Setar N.V. a pone disponibel
ORANJESTAD (AAN): Oficina Central di Estadistica ta masha contento cu e bunita gesto di Setar N.V. cu a pone nan tabletnan na disposicion di CBS pa cu Censo2020. E tabletnan aki lo wordo poni na bon uzo durante henter e proceso di conteo di Censo 2020 cu lo start dia 1 di october proximo. Censo2020 […]
Setar ta coopera cu Censo2020
Pa medio di e comunicado di prensa aki Oficina Central di Estadistica kier gradici Setar N.V. pa pone nan tabletnan na disposicion di CBS pa cu Censo2020. E tabletnan aki lo wordo poni na bon uzo durante henter e proceso di conteo di Censo 2020 cu lo start dia 1 di october proximo. Censo2020 ta […]
Ministro Xiomara Maduro ta encurasha tur hende pa yena Censo 2020 via online
ORANJESTAD (AAN): Censo ta tuma luga cada 10 aña, cual ta un conteo general di poblacion y vivienda, caminda ta conta tur persona cu ta biba na Aruba na un momento specifico. Esaki ta sosode segun principionan y recomendacion di Nacion Uni y aunque nos ta pasando den un periodo difícil pa motibo di e […]
Minister Xiomara Maduro Ta Invita Pueblo Pa Coopera Cu Censo 2020
Censo ta tuma lugar cada 10 aña, cual ta un conteo general di poblacion y vivienda, caminda ta conta tur persona cu ta biba na Aruba na un momento specifico. Esaki ta sosode segun principionan y recomendacion di Nacion Uni y aunke nos ta pasando den un periodo difícil pa motibo di e pandemia, virus […]
Pueblo lo tin acceso na videos y tambe checklist prome cu nan participa den Censo 2020 Online
ORANJESTAD (AAN): Ora hopi hende a pensa cu kizas lo no tin Censo 2020 mas e aña aki, pa sorpresa ata e organizadornan a revela e siman aki cu esaki lo sigui pero den dos fase. E prome fase ta duna hende chens di yena e cuestionario Online. Esnan cu no logra esey, tin di […]
Ta importante pa Aruba tin dato corecto y actual di poblacion y esey ta bin danki na Censo 2020
ORANJESTAD (AAN): Oficina Central di Estadistica a tuma un paso grandi pa drenta den mundo digital cu Censo 2020. Y for di 1 di October te cu 10 di October venidero, pueblo tin chens di yena e cuestionario aki via sistema Online. Bo mester tin djis bo Perceelnummer di WEB Aruba NV pa asina bo […]
Hendenan sin trabao por busca chens pa bira Teller pa Censo 2020
ORANJESTAD (AAN): Aruba ta cla pa Censo 2020 y e biaha aki lo bay ta un proceso Online for di 1 te cu 10 di October, y despues for di 1 te cu 10 di November lo bay ta cu Tellers pasando di cas-pa-cas. E organizadornan di Censo 2020, esta e funcionarionan di Oficina Central […]
Entrante 1 di October pueblo por yena Censo 2020 via sistema Online
Cuestionario mas simple y cortico e biaha aki ORANJESTAD (AAN): Ora cu algun hende a kere cu e lo no socede mas, ata siman a habri cu e bunita noticia cu Censo 2020 lo sigui, y awor mas moderno cu nunca! Esey ta loke Desiree Helder, kende ta Director Interino di Oficina Central di Estadistica […]


text:
Entrante 1 di februari 2022, clientenan di Cable Digital, SETAR Complete y IPTV lo conoce cambio den nan pakete existente di Cable. Canalnan di FOX Premium desde aña pasa yama STAR Premium, lo descontinua nan señalnan riba Cable.
E distribuidor di e canalnan aki, a informa SETAR cu nan lo descontinua cu e señalnan riba Cable pa concentra riba nan streaming App. E decision no ta afecta solamente Aruba, pero tur proveedor di Cable cu tin STAR Premium den Caribe y Latino America.
E cambio aki lo ta pa clientenan cu tin e paketenan di Digital Fusion, Digital Supreme, IPTV Fusion, IPTV Supreme y SETAR Complete Premium. Tur clientenan cu tin Tiers of Add-on di STAR Premium tambe lo nota e cambio.
SETAR ta mira e importancia y impacto cu esaki ta trece pa e clientenan y lo ahusta prijs di paketenan di Digital Fusion, Digital Supreme, IPTV Fusion, IPTV Supreme y SETAR Complete Premium. Clientenan di Digital Cable, IPTV y SETAR Complete Start-Up cu tin STAR Premium como Tier of Add-on lo ricibi automaticamente e HBO Premium cu tambe ta canalnan di pelicula. Clientenan cu tin e combinacion di Tiers of Add-on di HBO Premium y STAR Premium, lo cambia e STAR Premium pa uno similar.
SETAR ta pidi disculpa pa cualkier inconveniencia cu e cambio aki por trece, nos ta sigui traha pa duna nos cliente e miho servicio y experiencia. Pa mas informacion por tuma contacto cu nos na 525-1700 of email nos na store@setar.aw.


text:
Helpdesk
Tin diferente manera ku bo por haña ayudo. Pa preguntanan di kontenido nos ta referí bo na e servisio konserní. Bo tin mester di ayudo ku e sistema? Lesa e ora ei e FAQ pa e kontestanan mas rápido i usa e funshon di búskeda riba e wèpsait akí.
Bo no ta sali afó? Tuma e ora ei kontakto ku e hèlpdèsk via +599 715 8886 (riba dianan di trabou alkansabel di 08:00 te 17:00) òf yena e formulario di kontakto akibou. No kompartí niun dato personal konfidensial den e formulario akibou, manera number di CRIB òf datonan pa log in.


text:
Den Haag – Minister Hugo de Jonge di ‘Volksgezondheid Welzijn en Sport’ (VWS), ta bisa ku profeshonalnan den kuido na Boneiru, Sint Eustatius i Saba ku tabata enbolbí den bataya kontra Coronavírùs, ta bini na remarke pa un asina yama bónus di kuido (zorgbones). Esaki ta loke a bini den un karta ku Minister de Jonge (VWS) a manda pa Tweede Kamer. Ku e petishon aki, e kabinete-Rutte ta bai bèk na nan desishon anterior, debí na e lucha kontra Coronavírùs, e profeshonalnan den kuido pa duna nan un bónus di 1000 Euro. Sinembargo Karibe Hulandes ta eksplísitamente. Den ‘Staatscourant’ a publiká e argumentu ku na islanan BES e preshon riba kuido no ta grandi.
PROTESTA
Pa medio di un karta e direktiva di Fundashon Mariadal na Boneiru, na e minister di VWS, a pone bon kla ku regularidat nan ta bou di preshon i situashon fastioso e trahadónan ta hasi nan trabou. E yamada pa Hulanda Karibense no ta ekskluí for di e bónus, ta sostené pa A.F.B.W., ku ta e sindikato di e trahadónan. Diputado Nina den Heyer a hasi un yamada personal na minister Tamara van Ark i miembro di Tweede Kamer, Nevin Özütok (Groenlinks) ku diferente pregunta na nan.
APRESIO
Den un karta tokante desaroyonan rondó di Coronavírùs, minister De Jonge a skirbi pa Tweede Kamer bisando: ”Debí na e tremendo prestashon di e Profeshonalnan den kuido na Boneiru, Saba i Sint Eustatius, den e lucha kontra Coronavírùs, gabinete tin ku pèrkurá pa un bónus pa e trahadónan. Hasié posibel pa e trahadónan den kuido na Karibe Hulandes.


text:
Entrada hudisial ku konfiskashon.
KOMUNIKADO DI PRENSA 099 / 2020
6 mart 2020
Entrada hudisial ku konfiskashon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 6 di mart 2020, alrededor di 06.00 or di mainta, e personal di Divishon di
Krímen Organisá den koperashon ku Tim di Aresto, Marina i KMAR a tene entrada
hudisial riba un tereno situa na Ronde Klip. E entrada hudisial ta den kuadro di
informashon relashoná ku plantashon di mariwana.
Durante di e investigashon riba e tereno menshoná a haña i konfiská un kantidat di
planchi di mariwana, difirente atributo pa kultivo i un kantidat di munishon.
No a en kontra ku ningun hende den bisindario di e plantashon.
Investigashon den e kaso aki ta kontinuá
Athunto: potrèt


text:
KRALENDIJK – E selebrashon relashoná ku dia internashonal di duana na Boneiru a kontinuá djadumingu anochi, despues ku parti mainta a hisa bandera i santu sakrifisio di misa. Anochi e selebrashon final tabata na Landhuis Wanapa. Direktora di Belastingdienst CN Anneke van Breemer, a hiba palabra i yama tur invitado bonbini. El a menshoná ku ta spera di kontinuá ku e tipo di aktividatnan aki. Despues a papia e Hefe di Duana Aruba, Sr Roderick Croes. El a menshoná den su diskurso ku nan tarea no ta algu fásil, esta pa kontrolá nos portanan kontra kosnan ilegal. Despues a papia e direktora di duana Kòrsou sra. Soraya Pols Strickx, kende entre otro a yama pabien na duaneronan ku e tremendo selebrashon. E presidente di STRAF Juan Lourens tambe a papia, i Edward Maduro di sindikato Aruba. Tur a gradisí otro pa e tremendo aktividat organisá na Boneiru pa duaneronan i pa mantené e union. E islanan a interkambiá un rekuerdo chikitu ku otro.
Despues tabatin premiashon di e kompetensianan ku a tuma lugá den diferente ramo di deporte entre duaneronan di Aruba, Boneiru i Kòrsou. E anochi a kontinuá ku un sena i despues Dj Ash i Fenty Music a animá e duaneronan ku a baila i disfrutá di e anochi prepara pa nan.
Aki ta sigui e resultadonan:
Vòlibòl.
Kòrsou ta kampion i Boneiru supkampion.
Bolas Krioyo.
Boneiru a bira kampion i Aruba supkampion.
Tiru.
Boneiru kampion i Kòrsou supkampion.
Sòftbòl.
Kòrsou a titulá kampion i Boneiru supkampion.
Dominó.
Aruba a titulá kampion i Kòrsou supkampion.
Pabien na e isla i paisnan ku a kai den premiashon di e siman di Duana 2020.


text:
Wild Cats Guardian Group/KJ74 i Sta Maria Pirates Chippie ta hunga atrobe den final di beisbòl dòbel A, esta Liga Aqualectra, kontra di otro. Nan a gana den semi final di respektivamente Marchena Braves i Sta Rosa Indians ENNIA/Jeep. Tur dos seri a bai kuater wega.
E final dje kampionato lokal bou di ouspisio di Federashon Beisbòl di Kòrsou (Febeko), pues ta un ripitishon di aña pasá. Wild Cats ta aktual kampion i Sta Maria supkampion.
E Pushinan Brabu i Marchena Braves djasabra’nochi a hunga nan di kuater wega di semi final kontra di otro. Esaki a tuma lugá den Stadion Johnny Vrutaal riba Rif, Otrobanda.
For di promé inen Wild Cats a pika dilanti ku 3 kareda kontra di picher Frank Moron di Marchena Braves. E kampion di Kòrsou den su di sinku turno a skor 2 kareda mas. E tim di Marchena a hinka 1 kareda den di 4 inen i atrobe 1 den di seis entrada.
Picher Ruderly Manuel a bai e ruta kompleto (9 inen) pa Wild Cats pa asina kleim e viktoria. Ela pèrmití 2 kareda riba 7 hit i ponchá 8 bateadó. E 2 karedanan tabata homerunnan solitario di Rochendrick Alexander i Jonathan Martijn di Braves. Randolph Kirindongo a sobresalí na bate pa e Pushinan Brabu ku 2 hit den 3 turno, di kua un doblete. Ela empuhá 2 kareda tambe.
Picher Frank Moron a pèrdè e wega pa Marchena Braves. Den kuater inen ela pèrmití 5 kareda riba 3 hit. Ela ponchá 1 bateadó pero a duna 6 ‘base por bola’. Nahim Attaf a bin na su lugá den di sinku inen i no a pèrmití kareda pero wèl 4 hit. Jonathan Martijn tabata mihó bateadó ku 2 hit den 3 turno, di kua pues un homerun solitario.
Ku e viktoria aki Wild Cats a gana e seri kontra di Marchena Braves ku 3-1 pa asina pasa atrobe pa final. E kampion di Kòrsou a gana e promé wega, pèrdè e di dos i despues gana e di tres i kuater wega.
Awe djadumingu Sta Maria Pirates tambe a sigurá su pase pa final, ganando ku skor di 7-3 di Sta Rosa Indians. E wega aki a tuma lugá den Parke Heintje Kool.
Tantu Sta Maria komo Sta Rosa a skor 1 kareda den promé inen. Den nan di dos turno e Piratanan ta pika dilanti: 2-1. Di akinan a sigui un duelo di picheo entre Johan Rifaela i Jordan Lucas ku a dura te ku shete inen, kaminda niun di dos no a pèrmití mas kareda.
Tabata den di 8 inen ku Sta Maria a skor 4 kareda i habri e skor: 6-1. Sta Rosa a kontestá ku 1 kareda den bòm dje mesun inen i despues tur dos tim a skor 1 kareda den nan di nuebe turno: 7-3 na fabor di e Piratanan.
Picher Rifaela a kleim e viktoria. Den nuebe inen ela pèrmití 3 kareda riba 9 hit i a ponchá 5 bateadó. Sherman Lacrus a bati 3 hit den 5 turno, miéntras ku Tarik Campagnard i Sorick Libera a dal 1 hit den 1 turno.
Picher Lucas a sufri e derota pa Sta Rosa. Den 7 inen ela pèrmití 2 kareda riba 9 hit. Den di 8 inen Geviohn Piternella a drenta na su lugá, pero no a saka out i pèrmití 3 kareda. Ramses Jamanika a relev’é pero tambe a pèrmití 2 kareda.
E seri final entre Wild Cats i Sta Maria Pirates ta kuminsá djasabra 13 di oktober den Stadion Johnny Vrutaal. Ta trata di un asina yamá ‘best of 7’, esta e tim ku gana 4 wega ta bira kampion.


text: KRALENDIJK – Diputado Nina den Heyer a papia tokante diferente posibilidat di adaptashon relashoná ku ‘corona virus’. Den Heyer a menshoná entre otro ku siman pasá Silvana Janga Servilia di direktorado komunidat i kuido a elaborá riba e yudansa material i inmaterial ku esnan ku a haña nan den problema relashoná ku e pandemia di ‘virus di ‘corona’. “Manera ya ta konosí por hasi petishon pa yudansa pa pagamentu di WEB, TELBO, Flamingo TV i pago di hür di kas. Meskos ta e kaso pa pakete di kuminda. Te awor un kantidat di kasi 400 petishon a drenta, di kua a tuma kontakto pa medio di telefon ku 360. Falta mas o ménos 75 pa entrega mas informashon nesesario pa por prosesá nan petishon. Mester entregá e dokumentunan nesesario pa por kontinuá ku e petishon. Mayoria petishon ta pa gastunan di Web i internèt. Un súplika ta bai na tur hende pa kontesta telefon ora risibí un yamada for di e number 717-5330 pa asina drenta den kontakto ku e persona ku a inskribí pa yudansa. For di 1 di mei te fin di aña Hulanda ta yuda kubri gastu nan figo i deskuento di internèt loke sigur ta bai yuda. Diferente organisashon a duna un man pa entrega pakete di ayudo pa esnan den nesesidat. Tin persona ku a tuma kos i nan no ta den nesesidat, loke ta stroba esnan kende si mester di ayudo,” diputado den Heyer a menshoná.


text:
Intento di agreshon di Obispu
Intento di agreshon di Obispu
Durante misa di djadumingu na Wishi tabata tin un hòmber ku a subi altar i tabata tin e intenshon di agredí Obispu Luis Secco. Diferente persona ku tabata presente a tene e agresor i a sak’e for di misa. Agentenan polisial a keda alarmá i nan a akudí rapido na e sitio. E hòmber a duna di konosé ku Obispu a parti pakete pa algun persona so i otronan a keda sin haña. Esaki a pone e hòmber bira furioso ku konsekuensia ku e tabata ke agredí Obispu. Agentenan polisial a atendé ku e hòmber.


text:
Despues di e experiencia cu e Landsverordening Openbaarheid van Bestuur (LOB) cu Bon Dia a relata ultimo, unda minister di Husticia a ignora un peticion di LOB pa 18 luna, a busca otro experiencianan cu gobierno su aplicacion di e ley aki. Den cuadro di esaki, Bon Dia a combersa cu Ursell Arends di partido RAIZ, kende a entrega varios peticion di LOB desde cu e partido a cuminsa den 2017.
Durante RAIZ su trayecto, Arends a splica cu a yega di entrega varios LOB-verzoek. Entre nan tin 6: tocante Isla di Oro (mei 2018), conseho di DNM y DIP tocante Isla di Oro (juli 2018), boormento di West Capelle den Bon Bini (juli 2018), screening di inversionistanan na Baby Beach Hotel (april 2019), investigacion forensico ‚ÄėTereno Gate‚Äô (mei 2019) y finalmente proyectonan di hotel y condominium nobo (juli 2020).
Arends a comenta cu ‚Äėmi mester menciona cu no ta tur minister ta cumpli cu ley y tuma un LOB-verzoek na serio‚Äô. Den e combersacion cu a tene cu Arends, a enfoca primordialmente riba e peticion entrega cerca ex minister di Infrastructura y Medio Ambiente Otmar Oduber, referente Isla di Oro.
E peticionnan aki ta un derecho cu tur ciudadano tin, Arends ta splica, obligando gobierno pa facilita informacion encuanto maneho y e ehecucion di maneho, si un ciudadano haci un peticion pa haya esaki. Por medio di un peticion di LOB, un ciudadano por pidi inspeccion of posecion di documentonan manera: permisonan, conseho referente un decision, un cambio di destinacion di erfpacht, rapportnan publico cu ta bou un ministerio of departamento, entre otro.
‚ÄėNos prome LOB tabatin su efecto‚Äô
‚ÄúNos ta sinti cu e prome LOB-verzoek cu ta trata Isla di Oro, tabatin su efecto‚ÄĚ, Arends a comenta.
E meta di e LOB-verzoek tabata, manera Arends ta splica, tabata pa haya sa den ki proceso di conseho e peticion di e inversionistanan tabata. ‚ÄúUn proyecto asina mester cana e caminda regular via e departamentonan di gobierno ‚Äď conforme locual ley ta prescribi. Un ministro no ta dicidi riba su mes. E mester pidi conseho for di departamentonan concerni.‚ÄĚ
Riba e pregunta si Arends a haya contesta na tempo pa su LOB-verzoek, Arends a splica cu e tempo ey a haya un contesta di inmediato, mirando cu a pone presion via prensa pa contesta e peticion. ‚ÄúMinister Otmar Oduber e tempo ey a confirma di ricibi e LOB-verzoek e mesun dia y a invita RAIZ pa un reunion riba diamars 8 di mei‚ÄĚ.
Maske Arends ta menciona cu e ta considera cu e LOB-verzoek tabata exitoso, e tempo ey RAIZ a tene un conferencia di prensa riba Bubali Wetlands unda a splica cu no a haya ningun documento cu tabata pidiendo, mas bien a haya otro informacion comercial cu no a contesta e LOB-verzoek concretamente. ‚ÄúDen otro palabra, e USB cu nos a haya tabata un ‚Äėkat in de zak‚Äô‚ÄĚ.
A base di e siguiente peticion, finalmente minister a entrega consehonan di DNM y DIP tocante proyecto di Isla di Oro Zoetry. Dia 14 di juni 2018 minister a declara publicamente cu e consehonan di DNM y DIP a confirma e importancia pa proteha e area en cuestion. ‚ÄúBanda di e informacion cu RAIZ a pidi den e LOB-verzoek, minister tambe a entrega copia di e carta den cual minister ta informa e desaroyado cu, a base di e consehonan di DNM y DIP, su peticion encuanto e proyecto Zoetry no ta wordo honra.‚ÄĚ
‚ÄėTur minister semper mester ta dispuesto pa informa su pueblo‚Äô
Arends a comenta cu di e manera aki RAIZ den nomber di pueblo di Aruba ‚Äėa logra di haya un contesta y alabes nos a zorg pa nos areanan di naturalesa protehi, wordo respeta tambe‚Äô.
Na mes momento Arends ta reconoce cu no tur peticion di LOB ta wordo honra, pero ‚ÄúRAIZ ta sigui boga pa bon gobernacion. RAIZ ta di opinion cu tur minister semper mester ta dispuesto pa informa su pueblo debidamente, mester kier comparti informacion den un forma transparente‚ÄĚ.
Den un proximo edicion lo amplia mas riba RAIZ y otro organisacionnan nan LOB-verzoek.


text:
E motibo mas importante tabata cu e salud mental dentro di Aruba den contenido y cantidad no a crece hunto cu e cantidad di hendenan cu realmente mester di un bon atencion di salud mental y cu e desaroyonan internacional den psychiatria. Te ora cu a pone Respaldo funciona, cada aña tabata trata como 1.400 persona psychiatricamente, cu un presupuesto di como 12 miyon Florin pa aña.
Riba e fecha di Diamars 8 di Juni a observa cu exactamente 4 aña a pasa caba desde cu Fundacion Salud Mental Aruba ‘Respaldo’ a wordo funda door di Gobierno, AZV, Hospital, y Psychiaternan.


text:
WILLEMSTAD – Liga MCB Promé Divishon a sigui wikènt tras di lomba ku algun partido sumamente interesante di e segundo buèlta.
Kosnan ta birando kayente paso esaki lo ta e último buèlta promé ku e buèlta di 6 kuminsá i tur ekipo ke ta aden! E preis pa Liga MCB Promé Divishon ta fl.6 pa adulto miéntras mucha di 6 te ku 12 aña i 60+ ta paga solamente fl.2.50.
Liga MCB Segundo Divishon tambe ta kontinuá ku e promé partidonan di e promé buèlta. Tur e partidonan aki lo tuma lugá na tereno di FFK òf Stadion Antoine Maduro i e entrada ta kosta fl.3,- pa tur hende.
Liga MCB Terser Divishon ta kla pa kuminsá djadumingu 25 di febrüari próksimo i lo konta ku partisipashon di 5 ekipo. E ekiponan aki ta lo siguiente:
- Haitian Union Club
- Caribbean International University
- Real Buena Vista
- Inter Willemstad
- Atletico Saliña
E partidonan di Liga MCB Terser Divishon lo tuma lugá riba djadumingu atardi na tereno di FFK i ta planiá pa terminá den komienso di yüni. Mas den transkurso di siman nos lo manda mas detaye di e partidonan aki.
Un yamada ta bai na hinter e pueblo di Kòrsou pa asistí na e tremendo partidonan di Liga MCB. Bin pasa un ratu ameno den kompania di bo famia i disfrutá di bo deporte preferí e deporte rei, futbòl!
MCB i FFK ta wardabo!
Skema pa e próksimo partidonan di Liga MCB Segundo Divishon:
Tabla di goliadó ku 3 òf mas gol anotá:


text:
E color cora candela den luna di februari no ta pasobra e tabatin conexion cu Dia di San Valentin. El a bira un color cu ta duna e luna aki un caracter ‘clasico’. E fashionista, Swesdy Beeldsnijder, ta trece e ultimo trends pa tur e fiel siguidonan di InStyle den Focus Digital Magazine.
3 COLOR TOP
Ademas di e color cora candela, tambe Violet Purple y Coca Mocha ta e tononan cu tin influencia riba nos animo.
HUÑA BLANCO
E color aki tabata fo’i moda durante basta tempo, pero Challenge bo mes y purba di pinta bo huñanan blanco.
JEANS ULTRA HANCHO
E diseñadornan y fashionistanan ta yega cu jeans extra hancho pa 2022. Casi e ta parce un saya hancho, pero toch net e no ta.
Sigui e ultimo trends den Focus Digital Magazine, cu ta accesibel ‘gratis’ via Apple Store of Android Google Play Store, y tambe riba website www.focus.aw


text:
E MALESA MAS KOMUN RIBA NOS ISLA SERKA KACHO TA E MALESA DI KARPATA, TAMBE KONOSÍ BOU DI E NÒMBER EHRLICHIOSE. E NÒMBER AKI TA BIN DOR DI E BAKTERIA KU TA OKASHONA E MALESA AKI KU YAMA EHRLICHIA CANIS. E BAKTERIA TA BIBA DEN E SANGER DI E KACHO I TA TRANSMITÍ E MALESA AKI PA MEDIO DI KARPATA, E KACHONAN POR BIRA HOPI MALU DI E MALESA AKI I TE HASTA E POR KONDUSÍ NA MORTO.
E kachó ta keda kontagia dor di e bakteria despues di un mordé di karpata. Pa esaki ta 1 karpata so ta nesesario! E chèns pa keda kontagia ku e malesa aki, ta bira mas ku klaro mas grandi si e kachó tin mas karpata riba dje. Un karpata na Kòrsou ta bebe solamente pa mas o ménos 4 ora miéntras e ta riba e kachó. Esaki ta nifiká ku no ta un garantia ku e kachó no a wòrdu mordé dor di un karpata, solamente pasobra bo no a mira e karpata riba dje. No ta tur karpata ta infektá ku e bakteria ku ta okashoná e malesa aki, pero tur karpata na Kòrsou posiblemente por ta infektá ku e bakteria aki.
Na e momento ku e kachó pega ku e malesa aki e bakteria ta drenta den e globulo blanku di sanger. Einan e ta safe kontra di tur atake di e sistema imunológiko. Aki e ta haña e posibilidat di multipliká trankil.
Kehonan ku bo ta mira na promé instansia ora ta trata di e malesa di karpata ta kentura, kome malu, slap, glándula hinchá, mancha blou (manera sla) i sangramentu fásil. E dos último nan aki ta keda okashoná pa motibu ku e bakteria ta afektá e plakanan di sanger ku ta baha di kantidat. E plakanan ta manera un sorto di disko den e sanger ku ta hunga un papel na promé instante pa loke ta trata e kohamentu di sanger. Si no tin masha di e diskonan aki den e sanger, esaki ta nifiká ku e kachó lo sangra hopi sin ku esaki por koha òf stòp. Asina ta ku e kachónan aki ta sigui sangra hopi despues ku a kita karpata for di nan kurpa.
Otro efekto ku e malesa di karpata aki por tin kuné ta ku e globulonan blanku di sanger tambe ta redusí. Esaki tin komo konsekuensia ku e kachó ta bira mas vulnerabel pa infekshon. Despues di e fase agudo di e malesa aki bo ta bin topa bo ku otro keho. Kachónan por bira flaku, ni maske ku nan ta kome bon, nan por haña anemia, problema ku wowo i tin bia hasta síntoma neurológiko. Sin tratamentu e malesa di karpata por okashoná morto!
E tratamentu ta konsistí di un tratamentu ku sierto antibiótika, doxycycline. Si e kachó no ke kome i ta hopi malu por ta nesesario pa dun’é e remedi via di inyekshon durante e promé dia(nan). Ora e kachó ta kome por kuminsá ku píldora. Lokual ku tambe ta importante ta pa duna e kachó e remedi durante un periodo largu. Hopi bia bo ta mira ku e kachónan ta kuminsá mehorá i ku e doño ta stòp di dun’é e remedi. Esaki ta duna e bakteria e chèns pa bolbe multipliká lokual ku ta bolbe pone e kachó bira malu den korto tempu. E tratamentu kontra di malesa di karpata mester dura por lo ménos 3 siman, pero mas bia ta trata un temporada di 4 te 6 siman. Dependiendo di e estado di bo kachó e veterinario por skohe pa dun’é tratamentu adishonal ku otro remedi manera prednison òf heru.
Lokual ku ta hasi e ehrlichiose un malesa hopi ferfelu ta, ku e por bai skonde den e wesu di lomba. E kachó no ta sinti nada di esaki i bo no ta mir’é den e tèstnan di sanger. Diripiente e por duna keho na momentu ku e bakteria bai multipliká su mes atrobe. Esaki ta e motibu dikon un kachó por keda diagnostiká ku e malesa aki, ni maske e doño no ta mir’é ku karpata.
Pa finalisá, no tin bakunashon òf algu semehante eksistente kontra di e malesa di karpata. E úniko kos ku por yuda protehá e kachó ta evitá karpata riba dje. Pa por kumpli ku esaki tin diferente método optenibel. Konsulta ku bo veterinario pa determiná kiko ta e mihó opshon pa bo.
E INFORMASHON AKI TA INTENSHONA PA UZA DURANTE, PROME I DESPUES DI KONSULTA KU E VETERINARIO. NA E INFORMASHON RIBA E PAGINA AKI NO POR DERIVA NIUN DERECHI. NI MASKE E INFORMASHON TA SKIRBÍ PA UN VETERINARIO E POR TIN EROR DEN DJE. NIUN WEPSAIT NO POR REMPLASA – E KONTAKTO OF KONSULTA- KU UN VETERINARIO. DEN KASO DI DUDA, TUMA KONTAKTO KU BO VETERINARIO!
©Rescueracao, Meente Schijf. Translation Denice Bezemer.


text:
E programa aki tin 3 komponente.
- BMS detox tea
- BMS meal plan (*Nobo)
- BMS support
BMS Detox Tea (100% Organiko)
-
- Hisa metabolismo i dunabo energia
- Baha strès, i baha hormonanan ku ta stroba bahamentu di peso.
- Detoxifiká i promove perdida di peso.
- Baha cravings i gana di kome sin hamber.
- E no ta manda bo baño. Tin 28 saku di te den 1 paki.
- Ingrediente: Tulsi, spearmint, Basil, Rosehips, lemon myrtle, linden blossoms, green tea, i ginger root.
BMS meal plan
Bo ta risibi un meal plan ku ta kuadra ku e kategoria kubo ta kai aden, abase di bo peso, edat, estatura, sekso i e strategia di nos kompania Biba mas salú (BMS).
- Bo meal plan lo tin 7 diferente menu (dushi i variá) pa bo huza pa 1 siman i ripiti pa 1 luna.
- Breakfast, lunch, dinner i 2 snacks diferente tur dia.
- Nos ta adapta bo BMS detox tea huntu ku bo BMS meal plan pa bo ta bahando 1.2kg pa 2.2kg tur siman.
Reglanan.
- Nos ta duna adaptashon/kambio riba tur kuminda, menos pan, aros i batata.
- Eseinan ta produktonan obligatorio den bo plan. Sin nan e no ta bai bon.
- Nos ta komunika solamente via e-mail. bibamassalu@gmail.com
- Por dura entre 1 pa 48 ora prome nos yega na bo mensahe i kontestá.
- Bo temporada di support ta kore pa 30 dia despues kubo a risibi tur kos.
Kosto (Preis).
🇨🇼Korsou FL.85,- 🇳🇱Hulanda €45,- 🇦🇼Bonaire $50,-
Nos a tuma pause ku paketenan pa Hulanda.
Te ora post nl kuminsa traha ku speed bek riba paketenan internashonal
-
- Bo ta risibi bo BMS meal plan ku BMS detox tea plus support di BMS team.
- Por paga via Banko (paden òf online), iDeal, paypal, Credit Card, Western union
- Denter di 2 pa 5 dia bo ta risibi bo BMS meal plan via e-mail i bo BMS detox tea den bo Brievenbus na kas (Of Dividivi pa esnan na Bonaire).
- (Ora bo kaba di registra , nos lo manda info kon pa hasi pago i risibi tur kos.)
KLIK AKI PA REGISTRA
Si bo tin pregunta mail nos na: info@bibamassalu.com


text:
Pronóstiko di tempu pa Kòrsou i bisindario bálido te djasabra mainta 06:00 o.l., 22 di febrüari 2020.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 22 di febrüari 2020.
Kompilá: djabièrnè 21 di febrüari 2020, 05:00 o.l. (09:00 UTC).
Tempu: Leve te parsialmente nublá i generalmente seku.
Temperatura máksimo lo alkansá 31ºC i temperatura mínimo 25ºC.
Solo ta sali 06:55 i ta baha 18:43 o.l.
Bientu: Direkshon por lo general ost i moderá; forsa 3 te 4 (12 te 30 km/ora, 7 te 16 nudo). Ráfaga de bes en kuando basta fuerte i awe ainda te fuerte; forsa 5 te 6 (31 te 50 km/ora, 17 te 27 nudo).
Situashon general: Un fluho moderá for di ost ta trese un airu generalmente seku den nos region, kual lo kousa un tempu pa e próksimo dianan por lo general seku.
Kondishon di laman: Moderá ku altura di olanan entre 1 i 2 meter (3 pa 6 pia). E olanan di mas haltu lo ta riba laman na nort.
Fenómeno spesial: Ningun.
Perspektiva te djadumingu mainta: Parsialmente nublá ku wer por lo general seku.
Meteorólogo: Figueroa


text:
HULANDA — Brandley Kuwas ta otro hungadó ku a keda konvoká pa Patrick Kluivert pa partisipá ku e selekshon di Kòrsou den e eliminatorionan pa Kopa Karibe 2017. Sin embargo, Kuwas a gradisí Kluivert pa e invitashon i a nenga e oferta. Segun e atakante di 23 aña di Excelsior Rotterdam ta muchu trempan ainda pa tuma un desishon asina grandi. Brandley te ainda ta karga e speransa di un dia hunga ku e selekshon Hulandes.
Pa Kuwas esaki tabata su promé temporada den Eredivisie. Ku Excelsoir Kuwas a hunga den 25 partido i a anotá 2 gol i tabata tin 2 asistensia.
Den e promé buèlta di eliminatorio Kòrsou lo ta den Grupo 4 huntu ku Barbados i Repúblika Dominikana. Kòrsou lo enfrentá Barbados dia 22 di mart i Repúblika Dominikana dia 26 di mart. E dos mihonan di kada grupo ta avansá pa e siguiente buèlta.
Banda di Kuwas, nos a informabu anteriormente ku Jeremy de Nooijer lo ta bek ku e selekshon di Kòrsou den e eliminatorionan pa Kopa Karibe. Miéntras ku te awor aki e selekshon di Kòrsou lo tin por lo ménos tres kara nobo. Direktor tékniko di selekshon, Patrick Kluivert a hasi un invitashon na entre otro Doriano Kortstam, Rangelo Janga i Quentin Jakoba.


text: (For Papiamentu and English see below) De Noordkust De Noordoostelijke passaatwind suist om onze hoofden. We zitten aan de rand van een steile klif aan de noordkust van Curaçao. Vijf meter lager slaan de golven stuk op de scherpe rotsen. Schuimfonteinen. Hier wil je niet zwemmen. Verderop het donkere geluid van het breken van golven in de holtes onder de steile kust. Zee en kust in al haar toonaarden, dat willen we. Argwanende zwerfhonden even verderop hebben we stil gekregen met voer, speciaal voor dit doel aangeschaft. Dan komt er toch een vliegtuigje over. Papiamentu Norkan Bientu di pasat ta supla kant’i nos kabes. Nos ta sintá na rant di un klef steil na norkan di Kòrsou. Sinku meter bou di nos e olanan ta dal kontra e barankanan skèrpi. Fòntein di skuma. Aki no ta kaminda ku bo ke landa. Un tiki mas pariba zonido skur di e olanan ku ta kibra den e burakunan bou di e klef. Laman i kosta den tur su tonalidatnan, ta esei mes nos ke. E kachónan deskonfiá nos a logra trankilisá ku kuminda ku nos a trese spesialmente pa nan. Djis despues ata un avion chikí ta pasa tòg. English The North Coast The northeast trade wind whips around our heads. We are on the edge of a steep cliff on the north coast of Curaçao. Five meters below, the waves smash into the sharp rocks. Foam fountains. You don't want to swim here. Further down, the dark sound of waves breaking in the hollows under the steep coast. Sea and coast in all its tones, that's what we want. We quieted down the wary stray dogs with food specially purchased for this purpose a little further on. Then a plane flies over.


text:
- Ariën Rasmijn
E cortina di hero
Mi no sa si bo a lesa e articulo di De Groene Amsterdammer, den conhunto cu Argos di VPRO y Investico, den cual ta habri e beerput completo di con na Corsow e mundo di online gambling a practicamente tuma mando eynan. Si bo no a lese ainda, bay eynan awo anto lese. No ta prome biaha cu De Groene a bay diep anto sin vaseline den loke ta bay robes den e parti aki di reino (recordar es vivir!) y ami personalmente ta aprecia cada biaha cu nan ta hinca tempo, energia y recursonan pa haci periodismo di calidad riba topiconan cu ta toca nos. Pasobra e hecho tristo ta keda cu nos mesun prensa local simplemente no tin e capacidad pa haci e tipo di trabou aki riba e nivel cu ta rekeri. Den caso aki no menos cu tres medio mester a uni forsa pa por yega na un storia sin precedente den cual ta indica cu e sector di online gambling na Corsou, den cual biyones di dollar ta circula tax free y cu nan mes ta regula nan mes sin ningun control di gobierno, siendo cu e sector ta pesta cu hende di baho mundo cu no ta riña pa silencia esnan cu por ta critico riba nan poder y influencia. E articulo ta menciona Gregory Elias, doño di di entre otro Curaçao North Sea Jazz (y cu tambe a hera bira doño di Banco di Caribe) y empresario Robbie dos Santos como personahenan clave den e mundo aki y te hasta ta indica cu e ordo pa mata e politico Helmin Wiels lo a sali for di e sector di online gambling, cu lo ta un wasmachine internacional, operando cu impunidad total.
Bon periodismo, tambe ora e topico ta toca no abo pero - por ehempel - bo bisiña, ta ponebo pensa riba bo mesun situacion. Aruba danki Dios no tin un sector di online gambling y berdad, nos a haci trabounan pa cumpli cu e rekisitonan cu Financial Action Task Force a impone riba nos tanto aña pasa pa combati labamento di placa y financiamento terrorismo. Entre otro nos a elimina AVV for di nos registro pasobra e rechtspersoon ey practicamente a wordo diseña pa sconde ultimate beneficiary owners cu tabata habri negoshi cu ayudo di trustkantoor. Pero loke nos a haci tabata suficiente?
Claro, Aruba no ta e Aruba mas di tempo cu mafiosonan tabata djis cana kibra cu un saco di placa y lanta un Visage nighclub. Pero cada tanto tempo ainda cosnan ta pasa na unda bo mester puntra bo mes si no ta bale la pena pa haci mas pregunta al caso. Manera poco tempo pasa hasta medionan a raporta di un Boeing 747 procedente di Paraguay yena cu cigaria caminda pa Republica Dominicana. Aparentemente un compania local den Free Zone a manda buska e cargamento aki. Net for di Paraguay, cu ta conosi historicamente pa su exportacion illicito di tabaco…Ami a mane haya un vibe di back to the 80’s pero, manera semper awo, niun musca a bula, niun hende a puntra nada y hendenan cu tabata sa y tabata den posicion pa cuestiona, no a bisa nada tampoco. Por wel di ta cu no tabatin nada pa cuestiona tampoco, pero pa kico no hacie toch y a lo menos mustra cu bo no ta drumi? Aruba ta un pais liber na unda cada ken por haci esaki, toch?
Y que hubo di casonan andando contra ex-ministernan Sevinger y Oduber? Den caso di Sevinger tabatin entrada hudicial den trustkantoor. Esey caba ta ponebo puntra con a para cu e handel en wandel di e tipo di companianan aki. Den caso di Oduber e storia ta cu e lo ta ultimate beneficiary owner di cantidad di compania. E ora bo lo puntra bo mes: si e acusacion aki ta berdad, e ora con e lo a hacie? Kizas na e mesun manera con Venezolanonan den exilio na Aruba a parkeer nan miyones na ABB Bank, pues via testafero, of miho bisa stroman na bon Hulandes? Esaki sowieso ta otro ehempel mas di algo cu kizas a slip pasa e control di esnan encarga cu cumplimento cu exigencianan di FATF, cual por cierto a tene su cita regular cu gobierno poco tempo pasa. Boshi negoshi a wordo cumpra y lanta pa Venezolanonan na e manera aki, esey ta un hecho. Pero tiki a wordo cuestiona pa loke ta di unda berdad e placa aki a bin. E ultimo dos gobiernonan a wak otro banda y te hasta a facilita pa cosnan tuma lugar cu a lo menos lo pone wenkbrauw lanta den otro pais. Banco Central a bin cu rapport indicando cu pueblo no ta confia gobernantenan y ta mira corupcion den ambos sector publico y priva, pero hopi mas cu esey no ta wordo haci. FIU a caba di publica su cuentanan anual di 2017 pa 2020, indicando entre otro cu MOT falta sosten structural pa por opera optimalmente. Mientras tanto, hende - incluyendo periodistanan, incluyendo ami tempo di mi tempo tambe - ta keda cu miedo pa habri nan boca pasobra nan a wak kico a pasa cu Helmin Wiels y Poentje Castro. Y hopi hende awendia te hasta ta ambia pa por ta den posicion pa por haci bagamunderianan similar, pasobra na final ta cada ken pa su mes toch.
Prensa tin un rol hopi importante den comunidad. Su rol ta bay hopi mas leu cu djis traha noticia. Prensa tey pa trece contexto y splica na un manera cla kico ta pasando pa pueblo saka su mesun conclusionnan. Prensa tambe tey pa cuestiona, haci preguntanan inteligente y cu curashi. Pero na Aruba hende ta wak esey como ‘falta di respet’, y prensa su rol hopi biaha ta wordo malusa pa sirbi na prome lugar interesnan particular y politico di un ruling class. E mesun periodista ta bisti dos petchi simultaneamente y ta traha propaganda pa esnan cu e mester cuestiona. Por ehempel: na ningun momento den e discusion cu awor ta andando pa loke ta e reforma fiscal y introduccion di BTW, ta puntra gremionan comercial pakico nan ta hasta full contra partinan di e reforma, cu in the long run lo beneficia nan pero cu kizas awor lo expose cu nan negoshi, sea ta un hotel of mega-supermercado, eigenlijk no ta sostenibel (mas) riba nos isla y cu nan lo mester ahusta. Pasobra nos comunidad ta chikito y e mesun sistema di clase di 100 aña pasa ta keda vigente, e manera di traha den cual ta core tras di accident y haci bomboshi ta keda esun cu ta prevalece. E argumento ta cu tipo di storianan aki ta haya mas views, locual mi ta kere tambe ta berdad. Pero haci esaki ta hopi mas dushi, facil y conveniente tambe cu morde e man cu ta dunabo e pida pan di cada dia. Pa purba haci otro, purba wak tras di e cortina di hero y investiga con cosnan ta move di berdad ta practicamente imposibel. Tin cu a purba y a give up. Medionan awo mas cu nunca ta struggle. Ami mes no por a yega mas leu cu skirbi e columna aki den cual a lo menos mi por a tuma e espacio pa haci preguntanan. Hecho cu mi por a haci esey ya caba tabata un glitch in the matrix pasobra mi dunador di trabou - cu pa colmo awor a caba na nada - tabata afo di e isla y ami mes tambe no a lanta na Aruba, pues tampoco a lanta cu mucho respet pa hendenan cu autoridad riba e isla. Pero den tur e añanan aki, casi nunca mi a logra haya un contesta cu mi por a pone den un articulo periodistico cu mencion di fuente.
E ta y lo keda sumamente dificil pa por conta e storianan cu di berdad ta splika con poder ta move na Aruba. Esnan cu por hacie ta parti di e mesun structura ey y hamas lo habri nan boca si no ta perhudica ‘e otro banda’. Y hasta si nan lo hacie, nan lo troce e berdad. Y esnan cu a purba nunca tabatin un chens. Por ta e unico manera cu lo por conta e storianan aki lo ta a travez di obranan di ficcion den cual nombernan a wordo cambia, pero hasta asina mi ta kere cu niun hende lo kier publica nan pasobra e manera con pa generacionnan largo nos a kibra nos mes te na e punto socio-economicamente fatal cu nos ta awor, lo ta mucho dificil pa kere.


text:
ORANJESTAD - 24 November 2021: Pa medio di e comunicado aki, Departamento di Salud Publico - DVG - conhuntamente cu Ministerio di Turismo y Salubridad Publico ta informa cu diasabra awo dia 27 y diadomingo dia 28 di november, 2021 lo ta organisando un edicion especial di VacunaTHON pa categoria di edad 60+ na Ritz Carlton Hotel di 9:00 di mainta pa 4:00 di atardi, non-stop.
Durante e dos dianan aki di VacunaTHON 60+ e adulto mayor por bin busca su prome of di dos dosis of tambe e 'booster shot' si e adulto mayor ta cumpli cu e rekisitonan pa bin na remarka pa esaki.
Ta importante pa e adulto mayor tene na cuenta cu e siguiente rekisitonan prome cu e bin busca su vacuna:
- Pa ricibi e prome dosis e adulto mayor di 60 aña mester bin cu su AZV of si e no tin AZV un forma di identificacion legal.
- Pa ricibi e di 2 dosis e adulto mayor mester a ricibi e prome vacuna (minimo 3 siman pasa of mas). Ora di bin busca e di dos dosis, e adulto mayor mester presenta su AZV y carchi di vacunacion anterior, si no tin AZV un forma di identificacion legal.
- Pa busca e 'booster shot' e adulto mayor mester a ricibi e di 2 dosis (minimo 6 luna pasa of mas). Pa busca e 'booster shot' e adulto mayor di 60 aña mester bin cu su AZV y su carchi di vacunacion anterior of si no tin AZV un forma di identificacion legal. Mayoria adulto mayor cu ta bin na remarke lo ricibi un invitacion di DVG via Aruba Health app of via telefon pa acudi.
- Cuidadanonan cu no tin 60 aña ainda pero debi na nan condicion di salud comprometi a ricibi un verwijsbrief di specialista pa busca e 'booster shot', nan tambe lo por haci uso di e dos dianan aki pa pasa busca nan di 3 vacuna.
Un yamada ta bay na famia di nos adultonan mayor di 60 pa haci uzo di e oportunidad aki y trece esnan grandi den famia pa busca nan vacuna sea prome, di dos of e 'booster shot' y di e forma aki ta miho proteha conta e virus di CORONA.
Participa den nos VacunaTHON y corda cu vacuna no ta solamente un acto di solidaridad y reponsabilidad conhunto caminda niun hende por keda atras, pero mas tanto, vacuna ta un acto di amor pa bo mes, bo famia y bo pais!
Por fabor, no duda mas: VACUNA!


text:
BONEIRU.
Awe nochi algun minuut prome ku 10pm melding ta drenta di un atrako/robo ku lo mester ta tumando lugar na un kas na sabadeco shores, mesora un patruya polisial ta bai e adres pa duna asistensha na nan yegada pa atende ku e kaso di atrako un di e agente polisial nan di fam B ta risibi un impakto di bala na altura di su pechu.
E ta keda gravemente herida y su otro kolega mester a skonde pa e tambe no hanja bala.
Mas patruya a keda dirigi pa e adres y 2 ambulance tambe a wordu manda e sitio di e insidente.
Personal di ambulance a traha basta largu ku e polis herida pa pone stabiel pa transporte pa hospital.
E agente polisial B a perde hopi sanger.
Su situashon tabata delikado for di ora ku a yega kune hospital.
Mas laat a drenta e tristu notisia ku e agente polisial di fam B a bai sosega.
Un team grandi di reshershe huntu ku RST a wordu forma pa traha riba e kaso aki.
Forsa na e famia nan di e agente polisial y tambe na kuerpo polisial di Boneiru.
FUENTE: AIMED AYUBI.
NOTISIA KU BO POR KONFIA.


text:
CALIFORNIA — Jemyma Betrian ta logra su di dos viktoria den su di dos pelea profeshonal di Mixed Martial Arts. Tabata ayera nochi den e kartelera Fight Night na Sportsmen’s Lodge ku Jemyma a nòkout Chandra Engel na di 4:30 minut di e prome asalto. E nòkout a bini via un skop den kabes di Engel ku a mand’e lona mes ora.
Ku e viktoria aki Jemyma ta pone su rèkert den MMA profeshonal na 2-0, ku ambos viktoria biniendo via nòkout. Pa Jemyma e plan ta pa logra algun viktoria mas e aña aki ku e meta final pa yega na un kontrakt ku UFC.


text:
Prome Minister Evelyn Wever-Croes a ricibi bishita di Consul General di Venezuela señor Mata y señora Lugo. E motibo di e bishita aki ta cu señor Mata ta preparando pa tuma encargo na otro pais, na Qatar pa representa Venezuela y p’esey a bin un reunion mas bien di despedida.
Den nomber di Gobierno di Venezuela, señor Matos a gradici Gobierno di Aruba pa tur e cooperacion cu Consul por a traha durante ultimo 4 añanan na Aruba pa atende cu interesnan di e Venezolanonan cu ta biba aki na Aruba y cu ta biba den region.
“Nos a delibera riba diferente punto, Consul Mata a trece padilanti cu e desaroyo na Venezuela ta bayendo hopi positivo y a pidi un biaha mas pa reapertura di e frontera. Den nomber di Gobierno di Aruba nos a indica di ta trahando riba esaki, nos ta evaluando un apertura gradual di frontera. Pa cuminsa cu e apertura di frontera maritimo pero mester tin palabracionnan hopi concreto haci cu Venezuela adelanta p’asina e reapertura por ta na un forma sigur Pa Aruba siguridad ta e punto principal. Si por yega na otro cu e palabracionnan aki cu e reapertura por bay na forma sigur, e ora Aruba no tin problema pa repaertura di frontera”, Prome Minister a duna di conoce.


text:
Racismo
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Racismo ta un forma di discriminacion pa motibo di sorto di rasa, color di cuero y otro caracteristica fisico di un persona, den palabra chikito nan ta considera nan mes miho (superior) cu otro. Racismo a/ta hunga un rol grandi den e historia di humano. El a influencia, guera, sclabitud, formacion di nacion y legalisacion.
Nificacion[editá | editá fuente]
E termino 'racismo' tin diferente nificacion. Por bisa ku, e palabra mas kiermen, miho ku otro. Tin hopi discucion over di esaki, pa otro kiermen xenofobia (miedo pa stranhero) of etnocentrismo. Di otro banda, e investigadornan ta purba di saca afo e nificacion precies si ta un ideologia of ley cientifico di racismo.
"Limpiesa di sanger" y "casta"[editá | editá fuente]
E pensamento di 'limpieza de sangre' (limpiamento di sanger) tabata un sistema di descriminacion fundamenta over di e pensamento di Aristotle cu a pasa na siglo 14 na Spaña den Edad Moderno. E sistema ku nan a hasi ta pa diferensia e 'casta y crusamento' (=mestis, mulato, casitaso) pa esnan ku tin sanger 'impura' of 'mancha'. Door di e fundeshi aki a crece un comunidad di stratificacion.
Un manifestacion na Little Rock, Alabama contra integracion di rasa den sistema escolar na 1959.


text:
Português
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Português ta e lenga cu ta papia na Portugal, Brazil, Angola, Guinea-Bissau, Kabu Verdi, Mozambique, Santo Tomé i Príncipe, Macau, Ost-Timor E ta un lenga romano cu ta bin for di Galaicoportugues. Mas cu 200 miyon hablante ta papia Portugues y ta di cinco idioma oficial materno mas papia na mundo.
Lexico[editá | editá fuente]
Mayoria di su palabranan ta bin ochenta proshento di Latin. Tambe ta contene binti proshento di pro-Romano, Arabe y Alemán. Despues di tempo e lexico a bay cambiando.
Dialecto[editá | editá fuente]
Portugues ta un lenga masha rico mes den dialectonan. Entre e Portugues Brasilero y Portugues Europeo tin diferencia den e vocabulario, pronunciacion y sintaxis.


text:
ORANJESTAD: Diabierna ultimo na Marina Pirata di famia Donker, na unda cu sr. Ricky Donker tambe a wordo reconoci, a tuma luga un anochi dedica na e atletanan cu a forma parti di seleccion di Aruba y a titula campeon Latino Americano Senior Division na aña 1981 na Puerto Rico. Como tambe campeon Latino Americano Senior Division na 1982 na Sint Maarten. Dos biaha nos seleccion a titula campeon y na dos ocasion a representa Aruba den Serie Mundial cu a tuma luga na Gary Indiana na Merca.
Durante e ceremonia na honor di e atletanan Minister Endy Croes a hiba un palabra unda cu e la expresa cu esaki ta un ehempel di e forsa di deporte cu ta conecta nos cu otro y mas cu claro. E mandatario a agrega cu ora a wordo acerca pa sr. Buty Tromp, sr. Haime Wiersma, sr. Rafa Plaza, sr. Fle Giel y sr. Eugene Leañez pa e proyecto aki, a duna un sosten na esaki. Deporte ta crea amistad, ta pone nos hunto awe 41 aña despues y ainda tin un amistad. E mandatario a sigui bisa cu recientemente e tabata na un otro evento unda cu Gobernador di Sint Maarten sr. Holiday a bin Aruba pa despedi despues di 12 aña fungi como Gobernador. Den discurso di sr. Holiday durante e acto ceremonial e la trece cu e ta un hungado di baseball y e la conta un poco di su bida unda cu na aña 1978 e la hunga cu seleccion di Sint Maarten na Aruba. E tempo ey nan no a topa Aruba den e rondanan. Pero a invita Aruba pa bin Sint Maarten loke Aruba a haci tambe despues di Gary Indiana. Sr. Holiday tabata conta su storia cu asina un pasion cu e la menciona dos nomber di sr. Willy Gomes (q.e.p.d.) y sr. Guillermo Raymond. Despues e mandatario di enseñansa a acerca sr. Holiday pa puntre dicon e la menciona e dos nombernan aki. Sr. Holiday a expresa cu e ta corda con na 1978 ora seleccion di Aruba a bin Sint Maarten e wega tabata preta y e seleccion di Sint Maarten a perde den e ultimo inning. Sr. Holiday a picha den e wega ey unda cu sr. Willy Gomes (q.e.p.d.) a dal un homerun pa Aruba a gana e wega. Y sr. Guillermo Raymond a dale un dobleta y pone Aruba dilanti. Minister Endy Croes a sigui bisa eynan bo wak con un hungado di baseball a bira gobernador di un pais. Deporte ta trece amistad, deporte ta crea excelencia y deporte ta e vehiculo cu ta crea nos tur como miho ciudadanonan pa nos pais.
E mandatario a sigui bisa cu ta momentonan bunita ora bo bini hunto y mira e poder cu deporte por tin no solamente pa siña bo disciplina, siña bo caracter, siña bo competi y celebra ora logra titulonan. Pero 41 aña despues ainda por conecta nos bek cu otro den un forma asina. Danki na sr. Buty Tromp, sr. Fle Giel, sr. Haime Wiersma, sr. Rafa Plaza y sr. Eugene Leañez cu a inicia e idea aki. Minister Endy Croes a enfatisa; mi ta kere hopi den deporte y mescos cu bosonan deporte ta core den mi bena. Mi a priminti cu nan por conta cu e di Ministerio di Deporte pa un evento asina. Ta un honor pa por honra boso un biaha mas, boso a trece hopi alegria 41 aña pasa na esnan cu a biba esaki e tempo ey. Pero awenochi nos ta recorda boso un biaha mas riba esaki cu un reconocemento. Pabien den nomber di Gobierno di Aruba, pabien den nomber di Minister di Enseñansa y Deporte.
Seleccion ganado di Latino Americano Sr. Division 1981 na Puerto Rico:
Sr. Orvin Gonzales, sr. Haime Wiersma, sr. Richard Brokke, sr. Eugene Leañez, sr.Rafael Plaza, sr. Junior Peterson, sr. Sandy Bislip, sr. Franklin Giel, sr. Mark Amoroso, sr.Alfredo Ruiz, sr. Andres Andrews, sr. Leonardo Geerman, sr. Roberto Miljard y sr. Nelson Martis (q.e.p.d).
Coach: Rudy Wester
Manager: Karel Williams
Seleccion ganado di Latino Americano Sr. Division 1982 na Sint Maarten:
Sr. Alvin Buty Tromp, sr. Haime Wiersma, sr. Ricky Donker, sr. Milton Croes, sr. Rafael Plaza, sr. Johny Paesch, sr. Arthur Chali Correa, sr. Franklin Danies, sr. Erick Thiel, sr. Victor Vrolijk, sr. Remigio Mademilia, sr. Robert Lieveld, sr. Roberto Miljard y sr. Ricky Kingsale
Coach: Rudy Wester
Manager: Karel Williams
Concluyendo e mandatario ta gradici e hungadonan pa nan contribucion den deporte y di a trece hopi alegria cu e titulonan cu nan a logra. Keda cu e mes un motivacion pa sigui inspira e chikitonan cu ta lanta pa asina nan tambe cana e mes un caminda cu boso a cana pa logra den bida y haci e pueblo orguyoso.


text:
Tokante Curaçao Delights
Kushiná i trahamentu di kos dushi ta un arte ku tur hende por siña. Esaki mes ta e motivashon tras di Curaçao Delights; e úniko plataforma online lokal ku ta instruí bo kon pa prepará un variedat grandi di reseta pa diferente kuminda, bolo i kos di boka dushi.
Bira un profeshonal den kushina dor di sigui kursonan online ku ta speshalisá pa siñá bo e reseta i método di preparashon di e platonan di mas popular na Kòrsou. Kursonan ta den forma di un video via kua bo ta siña téknikanan kulinario ku ta kapasitá bo pa por prepará kualke plato riba bo propio tèmpo.
Ademas di kursonan online, Curaçao Delights tambe ta ofresé kursonan ‘live; kaminda shèfnan profeshonal lo instruí bo paso a paso, pa asina krea platonan sukulento. Atkerí abilidat i téknikanan nobo ku lo alsa bo nivel den kushina.
Ku un lista amplio di reseta, bo ta djis skohe e kurso ku bo ke sigui i disfrutá despues di e platonan delisioso ku bo krea.
01
Skohe
Skohe for di un lista amplio di kurso di diferente kategoria, un òf mas kurso di bo preferensia.
02
Krea
Krea e platonan, bolo òf kos di boka dushi ku mas bo gusta i kompartí e resultado final ku bo sernan kerí.
03
Disfrutá
Disfrutá huntu di e delisioso sabor di loke bo mes a krea i sintí bo satisfecho di a finalisá e kurso.


text:
- curom
- »
- news & video
- »
- HAK’E Curacao Jump In Festival Den 2019, riba 22 I 23 di Februari
HAK’E Curacao Jump In Festival Den 2019, riba 22 I 23 di Februari
Den 2019 Korsou su karnaval lo ta sumamente grandi I un di e eventonan ku sigur ta kontribui na esaki ta “HAK’E Curacao Jump In Festival”. E biaha aki HAK’E lo ta un evento ku ta tuma luga dia 22 I 23 di Februari 2019.
Anunsiando nan patrosinado ofisial “Volkswagen Curacao” pa e wikent di “HAK’E Curacao Jump In Festival” den 2019, Estreno mas Wepa a inisia su rueda di prensa dunando informashon di un tremendo wikent den februari ku hopi ambiente karnavalesko.
E di 4 edishon di HAK’E lo ta unu ku 2 dia di aktividat:
Djabierne dia 22 di Februari HAK’E lo ta e ensenario pa duna Homenahe na Tumba. Organisadonan a hinka un programa den otro kaminda 4 orkesta lokal lo tin un reportorio ku diferente Rei I Reina nan di Tumba pa asina. riba djabierne e amante di Tumba I tambe e fanatiko di HAK’E lo hanja un espektakulo karnavalesko den un ambiente ja kustumbra di HAK’E. Por lo menos 10 Rei-nan di Tumba lo presenta ku orkestanan manera ERA, Doble R, Randal Corsen Ochestra I Happy Peanuts. Tumberonan manera Mr. Saab, Farley Lourens, Tico “Benoni” Balentien, Ike Jesurun, Gibi Doran, Izaline Calister, Elia Isenia I Reinier Lijfrock ta algun di e artistanan ku lo presenta e anochi aki.
Djasabra dia 23 di Februari HAK’E lo ta ensenario pa nos menos ku 9 agrupashon musikal ku lo komparti 3 diferente ensenario durante un eksploshon di musika di roadfire, tumba I algun sorpresa mas. HAK’E ja un evento sumamente gusta ta pinta di ta un wikent pa tur hende. Agrupashonan manera Hype, One, Highway band, Vega, Dolce, Era, Dreams, Gentz i Icons by Gio huntu ku tur artistanan invita ta ingredientenan pa un ambiente sin igual. Kombina esakinan ku DJ Ro-1 I tambe MC Chris Strick bo sa ku HAK’E ta un Festival ku bo no por perde.
Huntu ku tur e agrupashonan musikal, dj-nan, Tumberonan, artistanan invita HAK’E I Volkswagen Curacao ta dunabo e oportunidat di sali riba djasbra dia 23 di Februari 2019 komo e ganado absoluto di un Volkswagen Polo 2019. Kumprando bo kaarchi pa HAK’E i ta presente den Festival Center riba djasabra 23 di Februari 2019, abo por ta ganado di e auto aki. Ahinda no ta kla; Nagico Insurance e partner ofisial di seguro di HAK’E a soru pa e auto ta sigura I tambe duna un montante na gasolin gratis or abo gana e Volksagen Polo 2019. HAK’E huntu ku Volkswagen Curacao I Nagico Insurance un biaha mas ta mustra ku no solamente nan ta sostene nos artistanan lokal pero tambe ta balora abo komo fanatiko di HAK’E Curacao Jump In Festival I pa esaki ta dunabo chens di gana un auto nobo nobo ku su seguro I gasoline inklui*. (*sigi regalanan di kampaña).
Despues di por a organisa HAK’E 3 aña konsekutivo riba e tereno di parker na Sambil den 2019 Festival Center lo ta e kas di e festival aki. Den u kolaborashon sumamente positivo e organisashon di HAK’E huntu ku Amak a jega na un akuerdo pa organisa tur e dos dianan aki den Festival Center. Estreno mas Wepa a konfirma ku e fanatiko di HAK’E lo eksperensia Festival Center di un manera ku nunka prome nan no a wak.
Volkswagen Curacao, Nagico Insurances, Amstel Bright, Massive Productions, Estreno mas Pikete I Estreno mas Wepa ta orguyoso di por organisa e wikent di HAK’E Curacao Jump In festival dia 22 I 23 di Februari 2019 I ta invita un I tur pa kuminsa buta e fecha di 2 di Januari 2019 kla pa asina kumpra bo kaarchi serka miembronan di Estreno Mads Pikete.
Kaarchi pa djabierna ta kosta: ANG 45,00
Kaarchi pa djasaba ta kosta: ANG 65,00
Kaarchi di pakete pa tur dos dia ta kosta: ANG 95,00
Sigi tur medionan di komunikashon I tambe e pagina di Facebook @hakecuracao pa bo keda na altura di tur desaroyo di e Festival karnavalesko ku lo bira aun mas grandi den 2019. HAK’E Curacao Jump In festival huntu ku su partner nan ta desea tur hende felisa dia di fiesta.


text:
NEW YORK – Den su lucha pa bringa obesidad, alcalde di New York ta propone pa prohibi botter di refresco grandi den cierto lugarnan. Glas y botter cu contenido di mas cu 473 milliliter mester ta prohibi den restaurant, cinema y den e kiosknan riba caja. E proposicion aki no ta conta pa light drinks, juice di fruta y bebida a base di lechi. Tampoco e ta conta pa bebida alcoholico. Tiendanan por sigi bende e botternan grandi. Riba esaki no tin prohibicion. No ta conoci con pa prohibi pa e cliente pidi dos botter di refresco mas chikito. Den pasado New York a purba caba di evita cu por cumpra refresco cu food stamps, pero esaki no a logra. ~Publica 1 juni 2012 ~
Podise esaki ta un forma cu na Aruba tambe por preveni obesidad cerca muchanan? Ta interesante pa haja datonan di e consumo di refresco na Aruba. E indicacionnan ta mustra cu e bebemento di refresco ta parti di dieta den hopi famia. Manera ta conoci refresco ta contene un cantidad masha halto mes di suco. Pa trese cambio den custumbernan cu por afecta salud di nos muchanan grandemente ta importante pa nan haja bon informacion.


text:
Djis pa awe
No tira sushi riba caja
No tira sushi den lama
No tira sushi den bo cura
Djis pa awe
Piki cada cos sushi cu bo ta topa riba caja
Piki cada cos sushi cu bo ta topa band’i lama
Piki cada cos sushi cu bo ta topa den bo cura
Djis pa awe
Hole un flor
Planta un mata of stek den bo cura
Bisa danki na Mama Tera pa duna bo un luga pa existi
Tur dia di Dios…
Sinja bo yiu pa hasi mescos…
Awe ta ‘Dia di Mama Tera’
Stima y Respeta bo Mama!
…Cu amor pa e planeta riba cua mi ta cana y hala rosea…
~ Ingrid Werleman


text:
Kiko ta e diferensia entre un sospechoso i un kondenado?
Bon siman i danki pa e preguntanan. Mi ta spera ku bosnan tabatin un dushi fin di siman! Ban ku e pregunta di siman mesora:
Señora bon dia, mi ta tende den diferente programa polítiko komentario tokanto sospechoso i akusado, ami no ta komprondé nada mas señora por splika kiko ta e diferensia entre un sospechoso i un kondenado?
Danki pa e pregunta i sigur unu hopi interesante. Den e último lunanan ku ami a kore kampaña ami a haña e pregunta aki serka hopi hende i na mi pareser hopi no ta komprondé muchu bon kiko e diferensia ta i ta hasi e pregunta robes i asina haña e kontesta robes. Un sospechoso ta un persona ku tin sufisiente sospecho i motibu pa pensa ku el a kometé un akto kastigabel dor di autoridad i segun nos kódigo penal, dus no ta sufisiente pa un polis of un hende a base di sentimento of intuishon pensa ku un persona a kometé un akto kastigabel. Lei ta stipulá ku bo ta sospechoso, ora tin basta sospecho ku bo a kometéun akto kastigabel, bo a kai den man di Ministerio Públiko i bo ta wordu persiguí. Kòrda un sospechoso NO ta un kondenado pasó e por sali líber ahinda. Tur kos ta dependé di e akusashon kontra di dje i kon bon su abogado respresente den sala di korte.
Un kondenadó ta un persona ku tabata sospechoso i ku su kaso a bai dilanti hues dus el a wòrdu persiguí i el a wòrdu haña kulpabel dor di un hues i mester sinta un kastigu. E por sosedé ku un akusado no ta di akuerdo ku el a wòrdu hañá kulpabel, lei ta duna e persona oprtunidad pa hasi un apelashon riba e sentensia ku el a haña esei nos ta yama Hogerberoep. E kaso lo bai dilanti tres hues i nan lo atendé e kaso kompletamente di nobo. Ojo sí, pasó den un proseso di Hogerberoep bo por haña mas kastigu riba e sentensia anterior. Despues di Hogerberoep bo no ta di akuerdo bo por bai den Cassatie serka Hoge Raad na Hulanda, e kaso lo no wordu atendé di nobo solamente ta wak si e regla nan formal i lei a wordu apliká i splika manera mester ta.
Pues ja bo sa, ta importante pa sa ki ora bo ta sospechoso, pasó autoridad tin sierto deber ku nan tin di hasi manera, detené bo, interogabo, i sera bo. Sa si ku abo tambe tin derechi i esun mas importante ta pidi pa bo abogado i no papia nada pa no kondená bo mes. Bo por skohe pa keda ketu te ora bo abogado presentá. Sòru pa bo hasi bo best kumpli ku regla pa bo no kai den man di autoridad.
Korda nos tei semper pa duna bo tur konseho ku bo mester te otro siman ku Dios su Poder!


text:
Durante e lunanan di mei, juni y juli, e miembronan di Kiwanis Club of Aruba a traha duro riba diferente proyecto. Un di e proyectonan, ta prepara y parti paketenan di cuminda. E meta di e proyecto ta pa duna sosten y ayudo na e famianan y e comunidad di Aruba, cu ta pasando den momentonan dificil consecuencia di e pandemia COVID-19.
E proyecto inicialmente tabatin un duracion di 3 luna, pero debi na e demanda pa cuminda a extende e proyecto pa algun luna mas. Un total di 141 famia a wordo yuda y cada famia a ricibi 4 pakete yena di cuminda. Den e paketenan aki a inclui entre otro: productonan di prome necesidad, comestibel, productonan di higiena y productonan di baby. En total a yuda 141 famia y alrededor di AWG 25,000.00 na cuminda.
Kiwanis Club of Aruba ta trahando cu diferente instancia pa asina haya e informacion di e personanan cu mester yudansa. E paketenan di cuminda a wordo distribui na e famianan den e diferente barionan di San Nicolas, Santa Cruz, Oranjestad y Noord. Kiwanis Club of Aruba lo continua cu e proyecto di cuminda den e luna di augustus. Cu e proyecto aki Kiwanis Club of Aruba ta spera di por a brinda un sosten y yuda alivia e famianan cu ta pasando den e momentonan dificil. Kiwanis Club of Aruba kier a gradici tur e miembronan pa nan tempo, ayudo y cooperacion pa realisa e proyecto.


text:
Tatanan realmente ta importante, mescos cu mamanan ta, den desaroyo di nan yiu?
Nos a crece cu e idea cu mamanan ta indispensabel, y e ausencia di tatanan casi a manera bira algo cu ta normal, principalmente den e region cu nos ta biba aden. Esaki debi cu cada biaha mas famianan ta enfrentando e lucha di tatanan ausente. Ariba e topico aki, mi a busca investigacionnan haci den region (Iberoamericano) y hopi ta subraya cu babynan di un siman o mas tin e capacidad pa distingui e tata y mama. Esaki ta interesante pasobra si e baby desde un edad asina tempran por descubri nan tata y diferencia esaki di nan mama, por nifica cu e conexion entre e tata y e yiu ta necesario y importante pa su desaroyo. E influencia positivo di un tata ta crea identidad cerca e yiu, cu ta conduci con e mucha lo mira y pensa di su mes den su desaroyo di bida. Y ta un proceso cu cada tata tin di keda haya ayudo riba e rol aki pasobra nos no tin un chip o boton cu nos por primi pa sa kico pa haci den tur e proceso aki.
Pesey ami mes, den mi hazaña pa ta un mihor tata, como un tata hoben ta bay cuminsa cu un serie di relatonan ariba e topico aki, pa mi por comparti y cuminsa pone material di mi mes experiencia tambe eyfo, pa tatanan cu tambe kier nifica mas pa nan famia y especialmente nan yiunan. Mi lo atende temanan cu mi a siña, experimenta pero tambe e falta cu mi mes a experiencia, creciendo sin un figura di tata den mi bida. Mi intencion ta pa inspira mas di nos tatanan den comunidad pa tuma un rol mas activo den bida di nan yiunan, pero tambe pa inspira mamanan pa duna tatanan un espacio den bida di nan yiunan, hasta cu si nan no ta hunto como pareha.
Kiermen ariba un nivel meso mi kier subraya e importancia di nos tatanan. Mi kier uza mi plataforma pa entre otro splica e innumerabel diferencia cu bo ta haci den bo hogar y bo famia na momento cu bo involucre bo mes mas. Sin embargo, cuanto impacto bo ta dicidi di tin como tata ta depende completamente di bo mes. Mi ta spera cu los di tur otro relatonan cu tin tinte politico, e relatonan aki por sirbi di inspiracion y causa un revolucion di un grupo di tatanan cu lo lanta pa e bienestar di nan famia y nan yiunan.


text:
Gobièrnu
Riba djaluna, 14 di yüni 2021, Gabinete Pisas a huramentá. Pronto e programa di Gobernashon lo ta disponibel.
Último notisia
Konseho di minister
Gabinete Pisas, 14 di yüni 2021
Konseho di Minister ta reúni tur siman riba djárason na e Edifisio Prinsipal (Hoofdgebouw) na Fort Amsterdam, pa deliberá riba dokumentunan tokante di maneho di Gobièrnu. Durante di e reunionnan, nan ta tuma desishon den e aria di e nuebe ministerionan di Gobièrnu. Ta manda e desishonnan di Konseho di Minister na e departamentunan di gobernashon konserní pa implementashon. Den sierto kaso, a base di e índole di e desishonnan, ta stipulá e desishonnan den un landsbesluit i despues ta manda e besluit pa Gobernador. Durante e.o. Konferensha di Prensa e ministernan ta haña oportunidat pa informá pueblo di Kòrsou tokante di e situashon di un tópiko.
Programa di Gobernashon
E programa di Gobernashon ta ilustrá e futuro ku kier logra pa Kòrsou.
Mandatarionan
- Minister di Plenipotensiario -
- Minister di Hustisia -
- Minister di Asuntunan General i Promé Minister -
- Minister di Desaroyo Ekonómiko -
- Minister di Tráfiko, Transporte i Planifikashon Urbano -
- Minister di Finansa -
- Minister di Salubridat Públiko, Medio Ambiente i Naturalesa -
- Minister di Maneho di Gobernashon, Planifikashon i Servisio Públiko -
- Minister di Desaroyo Sosial, Labor i Bienestar -
- Minister di Enseñansa, Siensia, Kultura & Deporte -


text:
Share this on WhatsApp
Columna 'Asiento 22' originalmente publica riba ArenaPoliti.co dia 24 di september 2017
Asiento 22 | S01E04
E resultado di eleccion a resulta den un mayoria ficticio. AVP y POR hunto a logra 49% di e votonan valido. MEP y POR hunto 47%. Pero ambos combinacion ta yega na 11 asiento, cu ta un mayoria di tur asiento (52%). Pues ambos combinacion ta resulta den un gobierno cu partidonan cu mayoria votado no a vota p’e.
Esaki no ta algo straño na Aruba. Na aña 2005 y 2009 MEP y AVP a logra mayorianan absoluto cu respectivamente 43% y 48% di tur e votonan valido. Durante añanan ‘90 un coalicion a goberna cu menos cu 50% di e votonan valido. Tur esaki mientras cu e sistema electoral di Aruba tin e proposito di ta proporcional, contrario na por ehempel e sistema Mericano na unda no ta trata di un sistema proporcional y e votadonan ta parti den diferente estado. Remarcabel ta cu despues di tanto aña cu Aruba a wordo goberna y representa bou di mayorianan ficticio, e leynan cu ta permiti esaki no a wordo cambia.
E motibonan principal cu ta haci mayorianan ficticio posibel na Aruba ta:
- Nos (defacto) kiesdrempel
- E formula pa calcula restzetels
- E cantidad di asiento total
Kiesdrempel
Pa loke ta trata e kiesdrempel; partidonan cu no ta yega e kiesdeler (1 asiento henter) no ta bin na remarca pa haya restzetels. Esaki ta causa cu tur e votonan pa e partidonan cu no a yega e kiesdeler ta wordo exclui di refleha den e resultado di asiento den un forma proporcional.
Si nos permiti e partidonan aki pa tambe bin na remarca pa haya restzetels, e chens pa resultadonan mas proporcional ta aumenta. Un eliminacion completo di un kiesdrempel no ta e miho opcion necesariamente. Por opta pa un kiesdrempel mas abou of un otro tipo di drempel tambe. Mas riba esaki despues.
Formula
E formula pa calcula restzetels ta e sistema di ‘de grootste gemiddelden’. E formula ta calcula cua partido lo mantene un averahe mas halto di voto pa cada asiento cu e partidonan tin. Manteniendo un averahe halto di voto sosteniendo cada asiento den Parlamento ta un argumento valido na fabor di e formula aki. E desventaha di e formula aki ta cu e no ta duna e resultadonan mas proporcional entre cantidad di voto y asiento. E formula tambe ta beneficia partidonan grandi, cual por ta un motibo pakico esunnan cu durante e ultimo decadanan tawata tin e poder pa cambia e reglanan aki — AVP y MEP — a tene e sistema aki intacto.
Un otro sistema conoci cu ta duna resultadonan mas proporcional entre cantidad di voto y asiento ta e sistema di ‘de grootste overschotten’. E sistema aki no ta calcula averahenan, pero ta wak ken a sobra mas voto despues di a kita tur e asientonan henter cu e partidonan a haya. E sistema aki ta duna resultadonan mas proporcional especialmente si no tin un kiesdrempel y partidonan cu no yega un asiento tambe por bin na remarca pa restzetels.
Si nos aplica e sistema di ‘grootste overschotten’ sin kiesdrempel riba e eleccion di 22 di september 2017, e resultado lo ta:
AVP 8
MEP 8
POR 2
ReD 2
RAIZ 1
Compara cu e resultado oficial cu ta:
AVP 9
MEP 9
POR 2
ReD 1
RAIZ 0
E resultadonan di eleccionan na Aruba lo ta mas proporcional a base di e sistema di ‘grootste gemiddelden’ sin kiesdrempel. Pero e sistema aki ta crea un posibilidad cu un partido ta keda cu un averahe di voto pa asiento hopi abou. Por ehempel, cu e sistema aki nos lo por haya un situacion cu un partido ta drenta Parlamento cu un averahe di voto pa cada asiento di apenas 55% of hasta 45% di e kiesdeler. Nos tin cu puntra nos mes si nos kier representacion den Parlamento cu asina tiki voto sosteniendo e asiento(nan). Esaki ta un debilidad di e sistema di ‘grootste overschotten’ cu ni un kiesdrempel usual lo resolve necesariamente.
Begrensde overschotten
Cu un tiki creatividad e debilidad di e sistema di ‘grootste overschotten’ ta simpel pa resolve. Por ehempel, nos por usa un principio di e sistema di ‘grootste gemiddelden’ como un drempel pa e sistema di ‘grootste overschotten’ door di aplica e sistema di ‘grootste overschotten’ y alabes controla pa e averahe di voto sosteniendo cada asiento ta por lo menos dos tercera parti di e kiesdeler. Si un partido haya un restzetel a base di su ‘overschotten’ pero cu e restzetel ey aserca e lo tin un averahe di voto pa asiento bou di 2/3 di e kiesdeler, e no ta haya e restzetel y e proceso di busca e siguiente 'grootste overschot' ta sigui. Den e caso cu ningun partido por cumpli cu un overschot + e averahe di 2/3 di e kiesdeler, e sistema di ‘grootste gemiddelden’ ta determina cua partido ta haya e restzetel.
Pues un drempel di un averahe di 2/3 di e kiesdeler pa cada asiento, manteniendo un cantidad di voto respetabel cu ta sostene cada asiento den Parlamento. Esaki lo crea un balans entre proporcionalidad y e cantidad di voto sosteniendo cada asiento. Un balans cu no ta un beneficio of desventaha desproporcional pa partido chikito ni partido grandi.
Esaki lo crea un balans entre proporcionalidad y e cantidad di voto sosteniendo cada asiento. Un balans cu no ta un beneficio of desventaha desproporcional pa partido chikito ni partido grandi.”
E diferencia entre e drempel aki y un kiesdrempel usual ta cu e drempel aki tin como proposito pa mantene suficiente sosten den voto tras di cada asiento, mientras cu e proposito di un kiesdrempel usual ta pa tene partidonan (mucho) chikito pafo di Parlamento. E drempel den e sistema di ‘begrensde overschotten’ no ta afecta solamente e partidonan cu no a yega e kiesdeler pa haya restzetels, pero tambe partidonan cu si a yega e kiesdeler.
Pa eleccion 2017 e sistema aki lo tin e mesun resultado cu e sistema di ‘grootste overschotten’ sin kiesdrempel paso den e caso aki tur e averahenan di voto pa cada asiento a keda riba 2/3 parti di e kiesdeler:
AVP 8
MEP 8
POR 2
ReD 2
RAIZ 1
Tanto e sistema di ‘grootste overschotten’ como e sistema di ‘begrensde overschotten’ lo a preveni e mayorianan ficticio di 2005, 2009 y 2017. E sistema di ‘begrensde overschotten’ ta percura pa e factor adicional cu ta preveni cu lo tin partidonan den Parlamento cu no tin por lo menos 2/3 parti di e kiesdeler sosteniendo nan asiento(nan).
Tuma nota cu ta posibel pa escoge un porcentahe di e kiesdeler mas halto of mas abou como drempel enbes di dos tercera parti. Lo ta na Pueblo, Gobierno y Parlamento pa determina kico ta un minimo apropia di sosten tras di cada asiento, teniendo na cuenta e efecto cu e por tin riba proporcionalidad di e resultado.
Y asina lo tin mas sistema cu por wordo crea y/of implementa cu lo duna resultadonan di eleccion mas husto cu nos ta hayando na Aruba, asina dunando mas respet y balor na e voto di Pueblo. Ningun sistema lo duna resultadonan cu ta refleha e votonan den asiento perfecto bou tur condicion. Pero sigur tin espacio pa trece cambio cu lo ta un progreso pa nos democracia. E motibo principal cu por preveni un mehoracion di nos sistema di parti restzetels y yega na resultadonan mas husto, ta un falta di boluntad.
Tanto e sistema di ‘grootste overschotten’ como e sistema di ‘begrensde overschotten’ lo a preveni e mayorianan ficticio di 2005, 2009 y 2017.”
Cantidad di asiento
Un otro factor importante cu ta stroba nos di yega na resultadonan mas proporcional entre cantidad di voto y cantidad di asiento ta e cantidad total di asiento cu tin pa parti. Si lo tin mas asiento pa parti, nos lo por yega na resultadonan cu ta refleha e deseo di Pueblo mas exacto.
Na Aruba nos tin 21 asiento. Esey kiermen cu cada asiento ta 4.76% di tur asiento, y dos asiento ta 9.52%. Si un partido logra 7% di e votonan valido, e lo haya sea un of dos asiento, cu ta sea 4.76% of 9.52% di tur asiento. Pues lo tin un diferencia di alrededor di 2.5% entre e cantidad di voto y cantidad di asiento cu e partido a haya. Pero si nos tawata tin por ehempel 31 asiento pa parti, cada asiento lo ta 3.23% di tur asiento, y dos asiento lo ta 6.45% di tur asiento. Pues den e caso cu tin 31 asiento total, e partido cu haya 7% di tur e votonan valido por haya 6.45% di e asientonan, cual ta diferencia solamente 0.55% di e cantidad di voto y ta un resultado cu ta refleha e deseo di Pueblo mas exacto.
Awo nos tin suficiente experiencia cu e sistema pa realisa cu e no ta sirbi nos democracia manera debe ser.”
Hulanda tin 150 asiento pa parti. Kiermen un asiento na Hulanda ta apenas 0.67% di tur asiento (compara cu 4.76% na Aruba). Esaki ta un di e motibonan cu Hulanda su resultadonan por ta hopi mas proporcional cu na Aruba. Na Aruba, basicamente nos a ‘copy/paste’ e sistema electoral Hulandes (legal transplant) sin tene suficiente cuenta cu e diferente condicionnan bou di cual e sistema lo mester funciona. Awo nos tin suficiente experiencia cu e sistema pa realisa cu e no ta sirbi nos democracia manera debe ser.
Proposicion ‘21+10’
Aumenta e cantidad di asiento (y parlamentario) ‘djis’ pa yega na resultadonan mas proporcional no ta mustra di ta un decision corecto. Pero tin otro argumentonan pa hustifica un aumento di nos Parlamento. Na inicio di nos Parlamento como pais na 1986, Aruba tawata tin alrededor di 62.500 ciudadano y 21 parlamentario pa representa nan. Mientrastanto nos poblacion a crece te na alrededor di 110.000 ciudadano, y keto bay nos tin 21 parlamentario pa representa e Pueblo. E punto no ta cu e cantidad di parlamentario necesariamente mester aumenta proporcional cu nos poblacion. Sino nos lo mester tin 37 parlamentario awo. Pero ta mustra cu tin espacio pa un aumento si, tanten cu e aumento ta resulta den un Parlamento mas eficiente y no un stempel-parlement mas grandi y mas caro.
Pero que hubo nos aumenta nos Parlamento cu 10 parlamentario cu ta wordo eligi den 10 diferente districto? Parlamentarionan cu Pueblo ta eligi den un forma directo, pues nan no por ‘lift mee’ cu tiki voto preferencial. Nan mester gana den nan districto a base di voto individual. Nan lo ta parlamentarionan cu hopi voto individual, cu no ta forma parti di un partido politico. Esaki por percura pa parlamentarionan mas independiente di e control di partidonan politico y ministernan riba parlamentarionan, cu ta factornan cu por haci Parlamento un stempel-parlement y crea un falta di e checks and balances necesario. Y na mesun momento e otro 21 asientonan por sigui wordo reparti a base di e sistema proporcional, pero cu un miho forma pa parti e restzetels.
E motibo principal cu por preveni un mehoracion den nos sistema di parti restzetels y yega na resultadonan mas husto, ta un falta di boluntad.”
‘21+10’ ta un proposcion cu ta encera un cambio substancial cu mester wordo evalua hopi bon. Kisas ta miho pa nos cuminsa cu e cambionan pa mehora e forma di parti restzetels. Lo ta bon si e siguiente gobernacion y Parlamento duna esaki e prioridad cu e merece mas pronto cu ta posibel pa percura cu for di e siguiente eleccion bay dilanti nos por tin reparticion di asiento cu ta un refleho mas husto di e deseo di e Pueblo votado. Mas informacion tocante proposicion 21+10: 10 parlamentario independiente
Carlos Guiamo | Asiento 22
This email address is being protected from spambots. You need JavaScript enabled to view it.


text:
Oranjestad-Lider di MEP Evelyn Wever-Croes a wordo apunta pa henter e parlamento di Aruba, pa representa Aruba den e comision di integridad di Reino Hulandes. Hunto cu representantenan di Hulanda, Corsou y Sint Maarten, sra. Wever-Croes lo traha riba puntonan di maneho y proposición di cambionan di ley.
Meta di e comision ta pa inventarisa di cada pais e leynan y maneho riba e tema aki, y con partidonan politico ta atende cu integridad dentro di e partido. Locual Parlamento di Aruba ta desea concretamente ta pa tin palabracionnan y reglanan clan a kiko cada pais mester atene nan mes, pa evita di wordo confronta cu sorpresa den futuro. Miembronan di e comision di Integridad di Reino a reuni diaranson ultimo, y a hasi palabracion di e trabounan cu mester wordo ehecuta pa asina presenta nan proposicionnan durante e siguiente reunion di IPKO na juni di e anja aki.
“Mi ta hopi honra cu e hecho cu Parlamento di Aruba a pone e confiansa den mi persona pa representa henter Parlamento den e comision importante aki, y lo mi hasi mi maximo esfuerzo pa nos yega na reglanan y leynan necesario pa garantisa integridad den gobernacion na Aruba tambe. Nos pueblo merece un gobierno integro, y lo mi duna tur di mi parti pa logra esaki”, segun Evelyn Wever-Croes.


text:
Update policial:
—Cuerpo Policial ta informa—
Project Team Drugspanden cu entrada hudicial na un cas na Tanki Leendert y na un cas na Paradera. A detene dos hende homber pa bendemento di droga
Project Team Drugspanden ta un team cu a wordo lanta pa entre otro pa investiga bendemento di droga for di un percela y ariba caya.
En conexion cu un investigacion andando Project Team Drugspanden a haci entrada hudicial na un cas na Tanki Leendert y na Paradera.
A detene dos hende homber di inicialnan: Y.C.S di 35 aña naci na Guyana y J.O.G.O. di 31 aña naci na Peru pa bendemento di droga for di e percelanan menciona.
Durante razzia a confisca un cantidad di droga.
Pa Cuerpo Policial por resolve mas caso cooperacion y informacion di pueblo di Aruba ta hopi importante, pesey nos ta pidi si bo tin cualkier informacion yama nos tiplijn di Polis cu ta: 11141. Nos ta garantisa cu bo ta keda anonimo pa bendemento di droga.
Diahuebs mainta e team di polis pa atende cu puntonan di cultivo, prepacion y venta di droga “team drugspanden” a bolbe score na Paradera y Tanki Leendert. Detencionnan a cay, nos ta pendiente di vocero policial pa mas informacion. Nos lo sigui informa